Dohoda o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej



Úradný vestník L 352 , 30/12/2002 S. 0001 - 1450

Úradný vestník L 352 , 30/12/2002 S. 0003 - 1450

mimoriadne vydanie v českom jazyku Kapitola 11 Zväzok 45 S. 122 - 123

mimoriadne vydanie v českom jazyku Kapitola 11 Zväzok 53 S. 3 - 1450

mimoriadne vydanie v estónskom jazyku Kapitola 11 Zväzok 45 S. 122 - 123

mimoriadne vydanie v estónskom jazyku Kapitola 11 Zväzok 53 S. 3 - 1450

mimoriadne vydanie v maďarskom jazyku Kapitola 11 Zväzok 45 S. 122 - 123

mimoriadne vydanie v maďarskom jazyku Kapitola 11 Zväzok 53 S. 3 - 1450

mimoriadne vydanie v litovskom jazyku Kapitola 11 Zväzok 45 S. 122 - 123

mimoriadne vydanie v litovskom jazyku Kapitola 11 Zväzok 53 S. 3 - 1450

mimoriadne vydanie v lotyšskom jazyku Kapitola 11 Zväzok 45 S. 122 - 123

mimoriadne vydanie v lotyšskom jazyku Kapitola 11 Zväzok 53 S. 3 - 1450

mimoriadne vydanie v maltskom jazyku Kapitola 11 Zväzok 45 S. 122 - 123

mimoriadne vydanie v maltskom jazyku Kapitola 11 Zväzok 53 S. 3 - 1450

mimoriadne vydanie v poľskom jazyku Kapitola 11 Zväzok 45 S. 122 - 123

mimoriadne vydanie v poľskom jazyku Kapitola 11 Zväzok 53 S. 3 - 1450

mimoriadne vydanie v slovenskom jazyku Kapitola 11 Zväzok 45 S. 122 - 123

mimoriadne vydanie v slovenskom jazyku Kapitola 11 Zväzok 53 S. 3 - 1450

mimoriadne vydanie v slovinskom jazyku Kapitola 11 Zväzok 45 S. 122 - 123

mimoriadne vydanie v slovinskom jazyku Kapitola 11 Zväzok 53 S. 3 - 1450



Dohoda o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej [1] BELGICKÉ KRÁĽOVSTVO, DÁNSKE KRÁĽOVSTVO, SPOLKOVÁ REPUBLIKA NEMECKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, LUXEMBURSKÉ VEĽKOVOJVODSTVO, HOLANDSKÉ KRÁĽOVSTVO, RAKÚSKA REPUBLIKA, PORTUGALSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení Európskeho spoločenstva a Zmluvy o Európskej únii, ďalej len "členské štáty", a EURÓPSKE SPOLOČENSTVO, ďalej len "Spoločenstvo", na strane jednej a ČÍLSKA REPUBLIKA, ďalej len "Čile", na strane druhej, VZHĽADOM na tradičné väzby medzi stranami a obzvlášť so zreteľom na: - spoločné kultúrne dedičstvo a úzke historické, politické a ekonomické väzby, ktoré ich spájajú, - plnú vernosť rešpektovaniu demokratických zásad a základných ľudských práv stanovených Všeobecnou deklaráciou ľudských práv Organizácie Spojených národov, - oddanosť zásadám právneho štátu a dobrej vládnej moci, - potrebu podporovať hospodársky a sociálny pokrok svojich národov pri zohľadnení zásady trvalo udržateľného rozvoja a požiadaviek na ochranu životného prostredia, - vhodnosť rozšíriť rámec vzťahov medzi Európskou úniou a latinskoamerickou regionálnou integráciou s cieľom prispieť k strategickému pridruženiu medzi týmito dvoma regiónmi, ako to predpokladá deklarácia prijatá na Vrcholnom stretnutí hláv štátov a vlád Latinskej Ameriky, Karibiku a Európskej únie v Riu de Janeiro 28. júna 1999, - dôležitosť posilňovať pravidelný politický dialóg o bilaterálnych a medzinárodných otázkach spoločného záujmu, ako už ustanovila spoločná deklarácia, ktorá je súčasťou Rámcovej dohody o spolupráci medzi stranami z 21. júna 1996, ďalej len "rámcová dohoda o spolupráci", - dôležitosť, ktorú strany pripisujú: - koordinácii svojich stanovísk a podnikaniu spoločných iniciatív na príslušných politických fórach, - zásadám a hodnotám stanoveným v Záverečnej deklarácii Svetového summitu za sociálny rozvoj konaného v Kodani v marci 1995, - zásadám a pravidlám, ktorými sa riadi medzinárodný obchod, predovšetkým tým, ktoré sú uvedené v Dohode o založení Svetovej obchodnej organizácie (WTO), a potrebe ich transparentného a nediskriminačného uplatňovania, - boju proti všetkým formám terorizmu a záväzku zaviesť účinné medzinárodné nástroje na zabezpečenie jeho vyhubenia, - potrebu kultúrneho dialógu na dosiahnutie lepšieho vzájomného porozumenia medzi stranami a na posilnenie jestvujúcich tradičných, kultúrnych a prirodzených väzieb medzi občanmi obidvoch strán, - dôležitosť Dohody o spolupráci medzi Európskym spoločenstvom a Čile z 20. decembra 1990 a Rámcovej dohody o spolupráci pri udržiavaní a podpore vykonania týchto procesov a zásad, STRANY SA ROZHODLI UZATVORIŤ TÚTO DOHODU: ČASŤ I VŠEOBECNÉ A INŠTITUCIONÁLNE USTANOVENIA HLAVA I POVAHA A ROZSAH DOHODY Článok 1 Zásady 1. Vnútroštátna a medzinárodná politika strán spočíva na úcte voči demokratickým zásadám a základným ľudským právam podľa ustanovení Deklarácie ľudských práv Organizácie Spojených národov a voči zásade právneho štátu a predstavuje podstatný prvok tejto dohody. 2. Podpora trvalo udržateľného hospodárskeho a sociálneho rozvoja a spravodlivého rozdelenia výhod z pridruženia sú vedúcimi zásadami vykonania tejto dohody. 3. Strany opätovne potvrdzujú svoju oddanosť zásade dobrej vládnej moci. Článok 2 Ciele a rozsah 1. Táto dohoda zakladá medzi stranami politické a hospodárske pridruženie založené na reciprocite, spoločnom záujme a na prehlbovaní vzťahu vo všetkých oblastiach uplatňovania. 2. Pridruženie je proces, ktorý povedie k rastúcemu vzťahu a spolupráci medzi stranami ustanovenými okolo orgánov vytvorených v tejto dohode. 3. Táto dohoda sa týka najmä oblasti politickej, obchodnej, ekonomickej a finančnej, vedeckej, technologickej, sociálnej a kultúrnej a oblasti spolupráce. Podľa dohody strán sa môže rozšíriť o ďalšie oblasti. 4. V súlade s vyššie definovanými cieľmi táto dohoda ustanovuje: a) zdokonalenie politického dialógu o bilaterálnych a medzinárodných záležitostiach spoločného záujmu, ktorý sa bude vykonávať prostredníctvom stretnutí na rôznych úrovniach; b) posilňovanie spolupráce v oblasti politickej, obchodnej, ekonomickej a finančnej, vedeckej, technologickej, sociálnej a kultúrnej a v oblasti spolupráce, ako aj v ďalších oblastiach spoločného záujmu; c) zvýšenie úrovne účasti každej strany na rámcových programoch, konkrétnych programoch a iných aktivitách druhej strany, ak to dovoľujú interné postupy každej strany, ktorými sa riadi prístup k príslušným programom a aktivitám, v súlade s časťou III a d) rozšírenie a diverzifikáciu bilaterálnych obchodných vzťahov strán v súlade s ustanoveniami WTO a s konkrétnymi cieľmi a ustanoveniami vymedzenými v časti IV. HLAVA II INŠTITUCIONÁLNY RÁMEC Článok 3 Asociačná rada 1. Týmto sa zriaďuje asociačná rada, ktorá dohliada nad vykonaním tejto dohody. Asociačná rada sa v pravidelných intervaloch, ktoré nepresahujú dvojročné obdobie, stretáva na úrovni ministrov, a mimoriadne vždy, keď si to okolnosti vyžadujú, ak sa na tom strany dohodnú. 2. Asociačná rada skúma všetky významné otázky, ktoré vzniknú v súvislosti s touto dohodou, ako aj všetky ostatné bilaterálne, multilaterálne alebo medzinárodné otázky spoločného záujmu. 3. Asociačná rada tiež skúma návrhy a odporúčania strán na zdokonalenie tejto dohody. Článok 4 Zloženie a rokovací poriadok 1. Asociačná rada pozostáva na strane jednej z predsedu Rady Európskej únie, ktorému pomáha generálny tajomník/vysoký predstaviteľ, novonastupujúce predsedníctvo, ďalší členovia Rady Európskej únie alebo ich zástupcovia a členovia Európskej komisie a z ministra zahraničných vecí Čile na strane druhej. 2. Asociačná rada ustanoví svoj vlastný rokovací poriadok. 3. Členovia asociačnej rady môžu byť zastúpení podľa podmienok ustanovených jej rokovacím poriadkom. 4. Asociačnej rade striedavo predsedá člen Rady Európskej únie a minister zahraničných vecí Čile podľa podmienok ustanovených jej rokovacím poriadkom. Článok 5 Rozhodovacie právomoci 1. Na dosiahnutie cieľov tejto dohody má asociačná rada právomoc prijímať rozhodnutia v prípadoch ustanovených v tejto dohode. 2. Prijaté rozhodnutia sú pre strany záväzné a strany prijmú všetky opatrenia potrebné na ich vykonanie v súlade s internými pravidlami každej strany. 3. Asociačná rada tiež môže vydávať príslušné odporúčania. 4. Asociačná rada prijíma rozhodnutia a odporúčania na základe vzájomnej dohody medzi stranami. Článok 6 Asociačný výbor 1. Asociačnej rade pomáha pri výkone povinností asociačný výbor zložený zo zástupcov členov Rady Európskej únie a Komisie Európskych spoločenstiev na strane jednej a zo zástupcov vlády Čile na strane druhej, obvykle na úrovni vyšších predstaviteľov. 2. Asociačný výbor zodpovedá za všeobecné vykonanie tejto dohody. 3. Rokovací poriadok asociačného výboru vypracuje asociačná rada. 4. Asociačný výbor má právomoc rozhodovať v prípadoch ustanovených v tejto dohode, alebo ak mu takúto právomoc zverila asociačná rada. V tom prípade prijíma asociačný výbor rozhodnutia v súlade s podmienkami ustanovenými v článku 5. Vo všeobecnosti sa asociačný výbor stretáva raz ročne na všeobecné preskúmanie vykonania tejto dohody, v deň a s programom, ktoré strany vopred dohodli, v jeden rok v Bruseli a v ďalší rok v Čile. Na požiadanie niektorej zo strán sa na základe vzájomnej dohody môžu zvolať zvláštne stretnutia. Asociačnému výboru predsedá striedavo predstaviteľ každej zo strán. Článok 7 Zvláštne výbory 1. Pri výkone povinností pomáhajú asociačnej rade zvláštne výbory ustanovené v tejto dohode. 2. Asociačná rada môže rozhodnutím zriadiť ľubovoľný zvláštny výbor. 3. Asociačná rada prijme rokovací poriadok, ktorý určuje zloženie a povinnosti takýchto výborov a spôsob ich práce, ak tak nie je ustanovené v tejto dohode. Článok 8 Politický dialóg Politický dialóg medzi stranami sa vedie v rámci ustanovenom v časti II. Článok 9 Asociačný parlamentný výbor 1. Týmto sa zriaďuje asociačný parlamentný výbor. Je fórom na stretávanie sa a výmenu názorov pre členov Európskeho parlamentu a Čílskeho národného kongresu (Congreso Nacional de Chile). Stretáva sa v intervaloch podľa vlastného rozhodnutia. 2. Asociačný parlamentný výbor pozostáva z členov Európskeho parlamentu na strane jednej a z členov Čílskeho národného kongresu (Congreso Nacional de Chile) na strane druhej. 3. Asociačný parlamentný výbor ustanoví svoj rokovací poriadok. 4. Asociačnému parlamentnému výboru v súlade s ustanoveniami rokovacieho poriadku striedavo predsedá zástupca Európskeho parlamentu a zástupca Čílskeho národného kongresu (Congreso Nacional de Chile). 5. Asociačný parlamentný výbor môže od asociačnej rady žiadať relevantné informácie o vykonaní tejto dohody a asociačná rada požadované informácie výboru poskytne. 6. Asociačný parlamentný výbor je informovaný o rozhodnutiach a odporúčaniach asociačnej rady. 7. Asociačný parlamentný výbor môže dávať odporúčania asociačnej rade. Článok 10 Spoločný poradný výbor 1. Týmto sa zriaďuje Spoločný poradný výbor, ktorého úlohou je pomáhať asociačnej rade pri presadzovaní dialógu a spolupráce medzi jednotlivými hospodárskymi a spoločenskými organizáciami občianskej spoločnosti v Európskej únii a v Čile. Takýto dialóg a spolupráca zahŕňajú všetky hospodárske a sociálne aspekty vzťahov medzi Spoločenstvom a Čile tak, ako vznikajú v kontexte vykonania tejto dohody. Výbor môže vyjadrovať svoj názor na otázky vznikajúce sa v týchto oblastiach. 2. Spoločný poradný výbor pozostáva z rovnakého počtu členov Hospodárskeho a sociálneho výboru Európskej únie na strane jednej a členov zodpovedajúcej inštitúcie pôsobiacej v oblasti hospodárskych a sociálnych záležitostí v Čílskej republike na strane druhej. 3. Spoločný poradný výbor vykonáva svoje aktivity z vlastnej iniciatívy na základe konzultácii s asociačnou radou a za účelom podpory dialógu medzi rôznymi hospodárskymi a sociálnymi zástupcami. 4. Spoločný poradný výbor prijme svoj rokovací poriadok. Článok 11 Občianska spoločnosť Strany budú tiež podporovať pravidelné stretnutia zástupcov občianskych spoločností Európskej únie a Čile vrátane akademickej obce, sociálnych a hospodárskych partnerov a mimovládnych organizácií za účelom ich informovania o vykonaní tejto dohody a získavania ich návrhov na jej zdokonalenie. ČASŤ II POLITICKÝ DIALÓG Článok 12 Ciele 1. Strany súhlasia s posilňovaním svojho pravidelného dialógu o bilaterálnych a medzinárodných záležitostiach spoločného záujmu. Usilujú o posilňovanie a prehlbovanie politického dialógu s cieľom upevňovania pridruženia ustanoveného touto dohodou. 2. Hlavným cieľom politického dialógu medzi stranami je podpora, šírenie, ďalší rozvoj a spoločná obrana demokratických hodnôt, ako je rešpektovanie ľudských práv, slobody jednotlivca a zásad právneho štátu ako základu demokratickej spoločnosti. 3. Za týmto účelom strany prerokovávajú a vymieňajú si informácie o spoločných iniciatívach týkajúcich sa všetkých otázok spoločného záujmu a všetkých ostatných medzinárodných otázok za účelom sledovania spoločných cieľov, najmä bezpečnosti, stability, demokracie a regionálneho rozvoja. Článok 13 Mechanizmy 1. Strany súhlasia s tým, že ich politický dialóg má podobu: a) pravidelných stretnutí hláv štátov a vlád; b) pravidelných stretnutí ministrov zahraničných vecí; c) stretnutí ďalších ministrov na prerokovanie otázok spoločného záujmu v prípadoch, keď sú strany toho názoru, že takéto stretnutia povedú k bližším vzťahom; d) výročných stretnutí vyšších predstaviteľov obidvoch strán. 2. Strany rozhodnú o postupoch, ktorými sa budú riadiť uvedené stretnutia. 3. Pravidelné stretnutia ministrov zahraničných vecí uvedené v odseku 1 písm. b) sa konajú v rámci asociačnej rady zriadenej článkom 3 alebo pri iných dohodnutých príležitostiach na rovnocennej úrovni. 4. Strany tiež v maximálnej miere využívajú diplomatické cesty. Článok 14 Spolupráca v oblasti zahraničnej a bezpečnostnej politiky Strany čo najviac koordinujú svoje stanoviská, podnikajú spoločné iniciatívy na príslušných medzinárodných fórach a spolupracujú v oblasti zahraničnej a bezpečnostnej politiky. Článok 15 Spolupráca proti terorizmu Strany súhlasia na spolupráci v boji proti terorizmu v súlade s medzinárodnými dohovormi a so svojimi zákonmi a nariadeniami. Robia tak najmä: a) v rámci úplného vykonania rezolúcie Bezpečnostnej rady Organizácie Spojených národov č. 1373 a iných relevantných rezolúcií Organizácie Spojených národov, medzinárodných dohovorov a nástrojov; b) výmenou informácií o teroristických skupinách a ich podporných sieťach v súlade s medzinárodným a domácim právom; c) výmenou názorov na prostriedky a metódy používané na odpor proti terorizmu, vrátane technických oblastí a prípravy a výmenou skúseností o prevencii voči terorizmu. ČASŤ III SPOLUPRÁCA Článok 16 Všeobecné ciele 1. Strany ustanovia úzku spoluprácu zameranú okrem iného na: a) posilňovanie inštitucionálnej kapacity na podporu demokracie, právneho štátu a rešpektovania ľudských práv a základných slobôd; b) podporu sociálneho rozvoja, ktorý by mal ísť ruka v ruke s hospodárskym rozvojom a ochranou životného prostredia. Strany kladú na popredné miesto rešpektovanie základných sociálnych práv; c) stimulovanie produktívnej synergie, vytváranie nových príležitostí pre obchodovanie a investície a podporovanie konkurencieschopnosti a inovácií; d) zvyšovanie úrovne a prehlbovanie krokov spolupráce pri súčasnom zohľadňovaní vzťahu pridruženia medzi stranami. 2. Strany opätovne potvrdzujú dôležitosť hospodárskej, finančnej a technickej spolupráce ako prostriedku prispievajúceho k vykonaniu cieľov a zásad odvodených od tejto dohody. HLAVA I HOSPODÁRSKA SPOLUPRÁCA Článok 17 Priemyselná spolupráca 1. Priemyselná spolupráca podporuje a presadzuje opatrenia priemyselnej politiky na rozvoj a konsolidáciu snahy strán a zavádza dynamický, integrovaný a decentralizovaný prístup k riadeniu priemyselnej spolupráce za účelom vytvorenia priaznivého prostredia, ktoré má slúžiť ich spoločným záujmom. 2. Hlavné ciele sú: a) podporovať kontakty medzi hospodárskymi prevádzkovateľmi strán za účelom identifikovať odvetvia spoločného záujmu predovšetkým v oblasti priemyselnej spolupráce, transferu technológie, obchodu a investícií; b) posilňovať a podporovať dialóg a výmenu skúseností medzi sieťami európskych a čílskych hospodárskych prevádzkovateľov; c) podporovať medzinárodnú spoluprácu na projektoch, vrátane projektov súvisiacich s procesom privatizácie a/alebo otvorenia sa čílskeho hospodárstva; sem by mohlo patriť zavádzanie foriem infraštruktúry podnietených európskymi investíciami prostredníctvom priemyselnej spolupráce medzi podnikmi a d) posilňovať inováciu, diverzifikáciu, modernizáciu, vývoj a kvalitu výrobkov v podnikoch. Článok 18 Spolupráca na normách, technických predpisoch a postupoch posudzovania zhody 1. Spolupráca na normách, technických predpisoch a postupoch posudzovania zhody je hlavným cieľom za účelom vyhýbania sa a znižovania technických bariér obchodu a na zabezpečenie uspokojivého fungovania liberalizácie obchodu, ako to ustanovuje časť IV hlava II. 2. Spolupráca medzi stranami usiluje o podporu snáh v: a) regulačnej spolupráci; b) zlučiteľnosti technických predpisov na základe medzinárodných a európskych noriem a c) technickej pomoci na vytvorenie siete orgánov posudzovania zhody na nediskriminačnom základe. 3. Spolupráca v praxi: a) povzbudzuje všetky opatrenia zamerané na prekonávanie rozdielov medzi stranami v oblasti posudzovania technickej zhody a normalizácie; b) poskytuje organizačnú podporu medzi stranami na posilnenie vytvárania regionálnych sietí a orgánov a zvýšenie koordinácie politík na podporu a spoločný prístup k používaniu medzinárodných a regionálnych noriem a podobných technických predpisov a postupov posudzovania zhody a c) povzbudzuje všetky opatrenia zamerané na zdokonalenie zbližovania sa a zlučiteľnosti medzi príslušnými systémami strán v uvedených oblastiach vrátane transparentnosti, dobrej regulačnej praxe and podpory noriem kvality výrobkov a podnikateľskej praxe. Článok 19 Spolupráca malých a stredných podnikov 1. Strany podporujú priaznivé prostredie pre rozvoj malých a stredných podnikov (MSP). 2. Spolupráca okrem iných krokov pozostáva z: a) technickej pomoci; b) konferencií, seminárov, vyhľadávania priemyselných a technických príležitostí, účasti na okrúhlych stoloch a všeobecných a odvetvových veľtrhoch; c) podpory kontaktov medzi hospodárskymi prevádzkovateľmi, povzbudzovania spoločných investícií a vytvárania spoločných podnikov a informačných sietí prostredníctvom jestvujúcich prierezových programov; d) umožňovania prístupu k financiám, poskytovania informácií a stimulovania inovácií. Článok 20 Spolupráca v službách V súlade so Všeobecnou dohodou o obchode v službách WTO (General Agreement on Trade in Services – "GATS") a v rámci vlastného poľa pôsobnosti strany podporujú a intenzifikujú vzájomnú spoluprácu, ktorá odráža narastajúcu dôležitosť služieb v rozvoji a raste ich hospodárstva. Spolupráca zameraná na podporu rozvoja a diverzifikáciu produktivity a konkurencieschopnosti v čílskom odvetví služieb je odstupňovaná. Strany určia odvetvia, na ktoré sa v spolupráci zamerajú, a sústredia sa tiež na prostriedky, ktoré sú na tento účel k dispozícii. Aktivity sa zamerajú obzvlášť na MSP a na podporu ich prístupu k zdrojom kapitálu a k technológii trhu. V tejto súvislosti sa zvláštna pozornosť venuje podpore obchodu medzi stranami a tretími krajinami. Článok 21 Podpora investícií 1. Cieľom spolupráca je v rámci ich vlastných právomocí pomôcť stranám pri podpore príťažlivej a stabilnej recipročnej investičnej klímy. 2. Spolupráca sa vzťahuje najmä na: a) tvorbu mechanizmov na poskytovanie informácií, identifikáciu a šírenie investičných pravidiel a príležitostí; b) rozvoj právneho rámca pre strany, ktorý tam, kde je to vhodné, zvýhodňuje investície uzatváraním bilaterálnych dohôd medzi členskými štátmi a Čile na podporu a ochranu investícií a zamedzenie dvojitého zdanenia; c) začlenenie aktivít technickej pomoci k iniciatívam venovaným príprave medzi vládnymi agentúrami strán zaoberajúcimi sa touto problematikou a d) vypracovanie jednotných a zjednodušených správnych postupov. Článok 22 Spolupráca v energetike 1. Cieľom spolupráce medzi stranami je konsolidácia hospodárskych vzťahov v kľúčových odvetviach, ako sú vodné elektrárne, ropa a plyn, alternatívne energie, technológie nenáročné na energiu a elektrifikácia vidieka. 2. K cieľom spolupráce patrí: a) výmena informácií vo všetkých vhodných formách, vrátane vývoja databáz, ktoré využívajú inštitúcie obidvoch strán, príprava a konferencie; b) transfer technológií; c) diagnostické štúdie, porovnávacie analýzy a vykonanie programov inštitúciami obidvoch strán; d) zainteresovanie verejnoprávnych a súkromných prevádzkovateľov z obidvoch regiónov na technologickom rozvoji a spoločných infraštruktúrnych projektoch, vrátane sietí s inými krajinami v regióne; e) tam, kde je to vhodné, uzatváranie konkrétnych dohôd v hlavných oblastiach spoločného záujmu a f) pomoc čílskym inštitúciám pôsobiacim v energetike a formulovanie politiky v oblasti energetiky. Článok 23 Doprava 1. Spolupráca sa zameriava na reštrukturalizáciu a modernizáciu čílskych dopravných systémov, zlepšenie pohybu cestujúcich a tovarov a poskytovanie lepšieho prístupu na mestské, letecké, námorné, železničné a cestné dopravné trhy zdokonalením riadenia dopravy z prevádzkového a správneho hľadiska a podporou prevádzkových noriem. 2. Spolupráca sa vzťahuje na tieto otázky: a) výmenu informácií o politikách strán, najmä v mestskej doprave a prepojení a interoperabilite kombinovaných dopravných sietí a ostatných otázkach spoločného záujmu; b) programy prípravy v ekonomických, legislatívnych a technických otázkach pre hospodárskych prevádzkovateľov a vyšších štátnych úradníkov a c) projekty spolupráce na transfer európskej technológie v globálnom navigačnom satelitnom systéme a strediskách mestskej hromadnej dopravy. Článok 24 Spolupráca v odvetví poľnohospodárstva a vidieka a sanitárnych a fytosanitárnych opatrení 1. Spolupráca v tejto oblasti je určená na podporu a stimuláciu opatrení poľnohospodárskej politiky za účelom pomôcť presadiť a spojiť úsilie strán smerom k trvalo udržateľnému poľnohospodárstvu a k rozvoju poľnohospodárstva a vidieka. 2. Spolupráca sa sústredí na budovanie kapacít, infraštruktúru a transfer technológií, na riešenie otázok, ako sú: a) konkrétne projekty zamerané na podporu opatrení sanitárnych, fytosanitárnych, environmentálnych opatrení a súvisiacich s kvalitou potravín pri súčasnom zohľadňovaní platnej legislatívy obidvoch strán, v súlade s pravidlami WTO a ďalších príslušných medzinárodných organizácií; b) diverzifikácia a reštrukturalizácia odvetví poľnohospodárstva; c) vzájomná výmena informácií, vrátane informácií o rozvoji poľnohospodárskych politík strán; d) technická pomoc na zvýšenie produktivity a výmena technológií alternatívnych plodín; e) vedecké a technologické pokusy; f) opatrenia zamerané na zvýšenie kvality poľnohospodárskych výrobkov a podporných aktivít na propagáciu obchodu; g) technická pomoc na posilnenie systémov sanitárnej a fytosanitárnej kontroly s cieľom čo najväčšej možnej podpory presadzovaním rovnocennosti a dohôd vzájomnom uznávaní. Článok 25 Rybolov 1. Vzhľadom na dôležitosť politík rybolovu vo vzájomných vzťahoch sa strany zaväzujú, že budú rozvíjať bližšiu hospodársku a technickú spoluprácu, ktorá môže viesť k bilaterálnym a/alebo multilaterálnym dohodám o rybolove na šírom mori. 2. Strany navyše zdôrazňujú dôležitosť, ktorú pripisujú plneniu vzájomných záväzkov uvedených v dohode, ktorú podpísali 25. januára 2001. Článok 26 Spolupráca v colnej oblasti 1. Strany presadzujú a podporujú spoluprácu medzi svojimi colnými službami, aby zabezpečili plnenie cieľov ustanovených v článku 79, najmä aby zaručili zjednodušenia colných postupov; podporujúc legálny obchod pri súčasnom udržaní si schopnosti kontroly. 2. Bez vplyvu na spoluprácu ustanovenú touto dohodou sa vzájomná pomoc medzi správnymi orgánmi v colných otázkach poskytuje v súlade s protokolom o vzájomnej pomoci v colných otázkach k Rámcovej dohode o spolupráci z 13. júna 2001. 3. Spolupráca povedie okrem iného k: a) poskytovaniu technickej pomoci vrátane usporiadania seminárov a umiestňovania účastníkov prípravy tam, kde je to vhodné; b) rozvíjaniu a zdieľaniu najvhodnejších postupov a c) zdokonaľovaniu a zjednodušovaniu colných otázok súvisiacich s prístupom na trh a s pravidlami pôvodu a s nimi súvisiacich colných postupov. Článok 27 Spolupráca v oblasti štatistiky 1. Hlavným cieľom je aproximácia metód tak, aby jedna strana mohla používať štatistiky o obchode s tovarmi a službami a všeobecnejšie o každej oblasti, na ktorú sa táto dohoda vzťahuje, strany druhej, za ktorú je možné vykonávať zber štatistických údajov. 2. Spolupráca sa sústreďuje na: a) homologizovanie štatistických metód na tvorbu ukazovateľov, ktoré sú medzi stranami porovnateľné; b) vedeckú a technologickú výmenu so štatistickými úradmi členských štátov Európskej únie a s Eurostatom; c) štatistický prieskum zameraný na vývoj spoločných metód zberu, analýzy a výkladu údajov; d) usporiadanie seminárov a workshopov a e) programy prípravy v štatistike zahŕňajúce ďalšie krajiny v regióne. Článok 28 Spolupráca v oblasti životného prostredia 1. Cieľom spolupráce je podpora ochrany a zlepšenia životného prostredia, prevencia pred kontamináciou a degradáciou prírodných zdrojov a ekologických systémov a ich racionálne využívanie v záujme trvalo udržateľného rozvoja. 2. V tejto súvislosti je obzvlášť významný: a) vzťah medzi chudobou a životným prostredím; b) vplyv hospodárskych činností na životné prostredie; c) environmentálne problémy a manažment využívania pôdy; d) projekty na posilňovanie environmentálnych štruktúr a politík Čile; e) výmena informácií, technológie a skúseností v oblastiach, do ktorých patria environmentálne normy a vzory, príprava a vzdelávanie; f) environmentálne vzdelávanie a príprava na vyššiu angažovanosť občanov a g) technická pomoc a spoločné regionálne programy výskumu. Článok 29 Ochrana spotrebiteľa Spolupráca v tejto oblasti usiluje o to, aby sa programy ochrany spotrebiteľa stali zlučiteľnými, a podľa možnosti sa vzťahuje na: a) vyššiu zlučiteľnosť spotrebiteľskej legislatívy na predchádzanie bariér obchodu; b) zriaďovanie a rozvoj systémov vzájomného informovania o nebezpečných tovaroch a vzájomné prepojenie týchto systémov (systémy včasného varovania); c) výmena informácií a odborníkov a podpora spolupráce medzi orgánmi spotrebiteľov obidvoch strán a d) organizovanie projektov prípravy a technickej pomoci. Článok 30 Ochrana údajov 1. Strany súhlasia s tým, že budú spolupracovať na ochrane osobných údajov za účelom zvýšenia úrovne ochrany a predchádzania prekážkam obchodu, ktorý si vyžaduje prenos osobných údajov. 2. Spolupráca na ochrane osobných údajov môže zahrňovať technickú pomoc vo forme výmeny informácií a odborníkov a vytváranie spoločných programov a projektov. Článok 31 Dialóg v makroekonomike 1. Strany presadzujú výmenu informácií o svojich makroekonomických politikách a trendoch a výmenu skúseností z koordinácie makroekonomických politík v kontexte regionálnej integrácie. 2. Majúc na pamäti tento cieľ sa strany usilujú o hlbší dialóg o makroekonomických otázkach medzi svojimi orgánmi za účelom myšlienkovej a názorovej výmeny na otázky, ako sú: a) makroekonomická stabilizácia; b) konsolidácia verejných financií; c) daňová politika; d) menová politika; e) finančná politika a regulácia; f) finančná integrácia a otvorenie kapitálového účtu; g) kurzová politika; h) medzinárodná finančná architektúra a reforma medzinárodného menového systému a i) koordinácia makroekonomickej politiky. 3. K metódam vykonávania takejto spolupráce patria: a) stretnutia medzi orgánmi v makroekonomike; b) usporiadanie seminárov a konferencií; c) poskytovanie možností na prípravu v prípade dopytu a d) vypracovanie štúdií venovaných otázkami vzájomného záujmu. Článok 32 Práva duševného vlastníctva 1. Strany súhlasia, že budú podľa vlastných schopností spolupracovať vo veciach súvisiacich s výkonom, podporou, šírením, zvyšovaním produktivity, riadením, harmonizáciou, ochranou a účinným uplatňovaním práv duševného vlastníctva prevenciou voči zneužívaniu týchto práv, bojom proti falšovaniu a pirátstvu a zriaďovaním a posilňovaním národných organizácií na kontrolu a ochranu týchto práv. 2. Technická spolupráca sa môže sústrediť na jednu alebo viac uvedených aktivít: a) právne poradenstvo: pripomienkovanie návrhov zákonov vzťahujúce sa na všeobecné ustanovenia a základné zásady medzinárodných dohovorov uvedených v článku 170, autorské a súvisiace práva, obchodné značky, zemepisné označenia, tradičné výrazy alebo doplňujúce poznámky o kvalite, priemyselné vzory, patenty, návrhy usporiadania (topografie) integrovaných obvodov, ochrana utajovaných informácií, kontrola antisúťažných postupov v licenčných dohodách, presadzovanie a ďalšie otázky súvisiace s ochranou práv duševného vlastníctva; b) poradenstvo o spôsoboch usporiadania správnej infraštruktúry, napríklad patentových úradov a inkasných spoločností; c) príprava v oblasti správy práv duševného vlastníctva a techník riadenia; d) osobitná príprava sudcov, colníkov a policajtov na zefektívnenie presadzovania práva z ich strany a e) aktivity na budovanie povedomia pre súkromný sektor a občiansku spoločnosť. Článok 33 Verejné obstarávanie Spolupráca medzi stranami v tejto oblasti usiluje o poskytovanie technickej pomoci v otázkach súvisiacich s verejným obstarávaním, pričom zvláštna pozornosť sa venuje obecnej úrovni. Článok 34 Spolupráca v cestovnom ruchu 1. Strany podporujú vzájomnú spoluprácu na rozvoji cestovného ruchu. 2. Táto spolupráca sa sústreďuje na: a) projekty určené na tvorbu a konsolidáciu produktov a služieb cestovného ruchu spoločného záujmu alebo tých, ktoré sú príťažlivé pre iné trhy spoločného záujmu; b) konsolidáciu diaľkových turistických tokov; c) posilňovanie ciest propagácie cestovného ruchu; d) prípravu a vzdelávanie v cestovnom ruchu; e) technickú pomoc a pilotné projekty na rozvoj špecializovaného cestovného ruchu; f) výmenu informácií o propagácii cestovného ruchu, súhrnnom plánovaní turistických destinácií a kvalite služieb a g) využívanie nástrojov propagácie na rozvoj cestovného ruchu na miestnej úrovni. Článok 35 Spolupráca v baníctve Strany sa zaväzujú podporovať spoluprácu v baníctve najmä prostredníctvom dohôd zameraných na: a) starostlivosť o výmenu informácií a skúseností pri uplatňovaní čistých technológií v ťažobných výrobných postupoch; b) podporu spoločných úsilí na rozvoj vedeckých a technologických iniciatív v oblasti baníctva. HLAVA II VEDA, TECHNOLÓGIA A INFORMAČNÁ SPOLOČNOSŤ Článok 36 Spolupráca v oblasti vedy a technológie 1. Ciele spolupráce vo vede a technológii realizovanej v spoločnom záujme obidvoch strán a v súlade s ich politikami, predovšetkým pokiaľ ide o pravidlá využívania duševného vlastníctva, ktoré je výsledkom výskumu, predstavujú: a) politický dialóg a výmenu vedeckých a technologických informácií a skúseností na regionálnej úrovni, najmä týkajúcich sa politík a programov; b) podporu trvalých vzťahov medzi vedeckými komunitami obidvoch strán a c) zintenzívnenie aktivít na podporu väzieb, transferu inovácií a technológií medzi európskymi a čílskymi partnermi. 2. Osobitný dôraz sa kladie na budovanie ľudského potenciálu ako skutočného dlhodobého základu vedeckej a technologickej výnimočnosti a tvorbu trvalých spojení medzi vedeckými a technologickými komunitami tak na národnej, ako aj regionálnej úrovni. 3. Odporúčajú sa tieto formy spolupráce: a) spoločné projekty aplikovaného výskumu v oblastiach spoločného záujmu pri aktívnej účasti obchodných spoločností tam, kde je to vhodné; b) výmeny výskumných pracovníkov na podporu prípravy projektov, prípravy a výskumu na vysokej úrovni; c) spoločné vedecké stretnutia na podporu výmeny informácií a interakcie a na identifikáciu oblastí spoločného výskumu; d) podpora aktivít spojených s progresívnymi vedeckými a technologickými štúdiami, ktoré prispejú k dlhodobému rozvoju obidvoch strán a e) rozvoj väzieb medzi verejným a súkromným sektorom. 4. Navyše sa podporuje vyhodnocovanie spoločnej práce a šírenie výsledkov. 5. Na tejto spolupráci sa na obidvoch stranách vhodným spôsobom podieľajú inštitúcie vyššieho vzdelávania, výskumné strediská a výrobná sféra vrátane MSP. 6. Pri sledovaní vzájomne výhodnej vedeckej výnimočnosti a v súlade s príslušnými ustanoveniami, ktorými sa riadi účasť právnych subjektov z tretích krajín, strany podporujú účasť svojich subjektov vo svojich vedeckých a technologických programoch. Článok 37 Informačná spoločnosť, informačná technológia a telekomunikácie 1. V modernej spoločnosti sú informačná technológia a komunikácie kľúčovým odvetvím a sú životne nevyhnutné pre hospodársky a sociálny rozvoj a pre hladký prechod k informačnej spoločnosti. 2. Spolupráca sa v tejto oblasti zameria najmä na podporu: a) dialógu o rôznych otázkach informačnej spoločnosti, vrátane podpory a sledovania vývoja informačnej spoločnosti; b) spolupráce na regulačných a politických aspektoch telekomunikácií; c) výmeny informácií o normách, hodnotení zhody a certifikácii; d) šírenia nových informácií a komunikačných technológií; e) spoločných výskumných projektoch o informačných a komunikačných technológiách a pilotných projektoch v oblasti aplikácií informačnej spoločnosti; f) zavádzania výmeny a prípravy odborníkov, najmä mladých profesionálov, a g) výmeny a šírenia skúseností z iniciatív vlád, ktoré sa vzťahujú na informačné technológie a ich vzťah so spoločnosťou. HLAVA III KULTÚRA, VZDELÁVANIE A AUDIVÍZIA Článok 38 Vzdelávanie a príprava 1. V rámci svojich právomocí strany významne podporujú predškolské, základné stredné a vyššie vzdelávanie, odbornú prípravu a celoživotné učenie sa. V týchto oblastiach sa zvláštna pozornosť venuje prístupu zraniteľných sociálnych skupín, ako sú telesne postihnutí, etnické menšiny a veľmi chudobní, ku vzdelávaniu. 2. Zvláštna pozornosť sa venuje decentralizovaným programom, ktoré vytvárajú trvalé väzby medzi špecializovanými orgánmi obidvoch strán a podporujú združovanie a výmenu skúseností a technických zdrojov, ako aj mobilitu študentov. Článok 39 Spolupráca v audiovizuálnej oblasti Strany súhlasia s podporou spolupráce v tejto oblasti, najmä prostredníctvom programov prípravy v audiovizuálnej oblasti a komunikačných prostriedkov, vrátane aktivít v koprodukcii, príprave, vývoji a distribúcii. Článok 40 Výmena informácií a kultúrna spolupráca 1. S cieľom veľmi blízkych kultúrnych väzieb strán by sa spolupráca v tejto sfére, vrátane informácií a kontaktov médií, mala zlepšiť. 2. Cieľom tohto článku je podporiť výmenu informácií a kultúrnu spoluprácu medzi stranami a zohľadniť bilaterálne programy s členskými štátmi. 3. Zvláštna pozornosť sa venuje podpore spoločných aktivít v rôznych oblastiach vrátane tlače, filmu a televízie a odporúčaniu programov výmeny mládeže. 4. Táto spolupráca by okrem iného mohla pokrývať tieto oblasti: a) programy vzájomnej informovanosti; b) preklady literárnych diel; c) ochrana a obnova národného dedičstva; d) príprava; e) kultúrne podujatia; f) podpora miestnej kultúry; g) riadenie a produkcia kultúry a h) ďalšie oblasti. HLAVA IV VEREJNÁ SPRÁVA A SPOLUPRÁCA MEDZI INŠTITÚCIAMI Článok 41 Verejná správa 1. Spolupráca v tejto oblasti sa zameriava na modernizáciu a decentralizáciu verejnej správy a zahŕňa celkovú organizačnú efektívnosť a legislatívny a inštitucionálny rámec, pričom sa inšpiruje najvhodnejšími postupmi obidvoch strán. 2. Do tejto spolupráce môžu byť zahrnuté tieto druhy programov: a) modernizácia štátu a verejnej správy; b) decentralizácia a posilňovanie regionálnej a miestnej samosprávy; c) posilňovanie občianskej spoločnosti a jej začleňovanie do procesu definovania verejných politík; d) tvorba pracovných príležitostí a programy odbornej prípravy; e) riadenie projektov sociálnych služieb a správy; f) projekty rozvoja, vidieckeho bývania a manažmentu pôdy; g) programy pre zdravotníctvo a základné vzdelávanie; h) podpora občianskej spoločnosti a iniciatívy na najnižšej úrovni; i) všetky ostatné programy a projekty, ktoré pomáhajú v boji proti chudobe vytváraním príležitostí pre podnikanie a zamestnanosť a j) podpora kultúry a jej mnohorakých prejavov a posilňovanie kultúrnej identity. 3. Prostriedky spolupráce v tejto oblasti sú: a) technická pomoc čílskym orgánom, ktoré vytvárajú a vykonávajú politiky, vrátane stretnutí pracovníkov európskych inštitúcií a ich čílskych kolegov; b) pravidelná výmena informácií v každej vhodnej forme, vrátane využívania počítačových sietí; ochrana osobných údajov sa zaručí vo všetkých oblastiach, kde má dochádzať k výmene údajov; c) transfer know-how; d) predbežné štúdie a spoločná realizácia projektov vrátane porovnateľného finančného vstupu a e) príprava a organizačná podpora. Článok 42 Spolupráca medzi inštitúciami 1. Účelom spolupráce medzi inštitúciami strán je uviesť do života užšiu spoluprácu medzi príslušnými inštitúciami. 2. Za týmto účelom sa časť III tejto dohody usiluje odporúčať pravidelné strebnutia týchto inštitúcií; spolupráca by mala byť čo najširšia a mala by zahrňovať: a) všetky opatrenia na podporu pravidelnej výmeny informácií vrátane spoločného vývoja komunikačných sietí na báze počítačov; b) poradenstvo a prípravu a c) transfery know-how. 3. Na základe spoločnej dohody môžu strany zaradiť iné a ďalšie oblasti pôsobnosti. HLAVA V SOCIÁLNA SPOLUPRÁCA Článok 43 Sociálny dialóg Strany uznávajú, že: a) pokiaľ ide o životné podmienky and integráciu do spoločnosti, je podporovaná účasť sociálnych partnerov; b) mimoriadna pozornosť je venovaná potrebe predchádzať diskriminácii pri zaobchádzaní s občanmi jednej strany s legálnym pobytom na území druhej strany. Článok 44 Sociálna spolupráca 1. Strany si uvedomujú dôležitosť sociálneho rozvoja, ktorý musí ísť ruka v ruke s hospodárskym rozvojom. Za prioritu považujú vytváranie pracovných príležitostí a rešpektovanie základných sociálnych práv, zvlášť uvádzaním príslušných dohovorov Medzinárodnej organizácie práce do života, ktoré sa týkajú tém, ako je sloboda združovania sa, právo na kolektívne vyjednávanie a nediskrimináciu, na zrušenie nútenej a detskej práce a na rovnosť zaobchádzania medzi mužmi a ženami. 2. Spolupráca sa môže vzťahovať na každú oblasť záujmu strán. 3. Opatrenia sa môžu koordinovať s opatreniami členských štátov a príslušných medzinárodných organizácií. 4. Strany považujú za prioritu opatrenia zamerané na: a) presadzovanie ľudského rozvoja, znižovanie biedy a boj proti sociálnemu vylúčeniu vytváraním inovačných a reprodukovateľných projektov zameraných na zraniteľné a marginalizované sociálne sektory. Zvláštna pozornosť sa venuje rodinám s nízkymi príjmami a telesne postihnutým; b) presadzovanie úlohy žien v procese hospodárskeho a sociálneho rozvoja a presadzovanie osobitných programov pre mládež; c) rozvíjanie a modenizovanie vzťahov zamestnávateľ – zamestnanec, pracovných podmienok, sociálneho zabezpečenia a zabezpečenia v nezamestnanosti; d) lepšiu formuláciu a manažment sociálnych politík vrátane sociálneho bývania a zlepšeného prístupu poberateľov k nim; e) rozvíjaniu efektívneho a spravodlivého systému zdravotníctva založeného na zásadách solidarity; f) presadzovanie odbornej prípravy a rozvoja ľudských zdrojov; g) presadzovanie projektov a programov, ktoré generujú príležitosti tvorby pracovných miest vo veľmi malých, malých a stredných podnikoch; h) presadzovanie programov manažmentu pôdy so zvláštnou pozornosťou venovanou oblastiam so zvýšenou sociálnou a environmentálnou zraniteľnosťou; i) presadzovanie iniciatív prispievajúcich k sociálnemu dialógu a vytváraniu konsenzu a j) presadzovanie rešpektovania ľudských práv, demokracie a účasti občanov. Článok 45 Spolupráca viazaná na príslušnosť k pohlaviu 1. Spolupráca prispieva k posilneniu politík a programov, ktoré zlepšujú, zaručujú a rozširujú spravodlivú účasť mužov a žien vo všetkých odvetviach politického, hospodárskeho, sociálneho a kultúrneho života. Spolupráca prispieva k uľahčeniu prístupu žien ku všetkým potrebným zdrojom na plné uplatňovanie ich základných práv. 2. Spolupráca by mala najmä presadzovať vytváranie primeraného rámca na: a) zabezpečenie toho, aby otázky spojené s príslušnosťou k pohlaviu boli zohľadňované na každej úrovni a vo všetkých oblastiach spolupráce vrátane makroekonomickej spolupráce, stratégie a rozvojových operácií a b) presadzovanie prijímania pozitívnych opatrení v prospech žien. HLAVA VI ĎALŠIE OBLASTI SPOLUPRÁCE Článok 46 Spolupráce v oblasti nelegálneho prisťahovalectva 1. Spoločenstvo a Čile súhlasia so spoluprácou za účelom prevencie a kontroly nelegálneho prisťahovalectva. Za týmto účelom: a) Čile súhlasí s readmisiou všetkých svojich štátnych príslušníkov nachádzajúcich sa na území členského štátu na jeho požiadanie a bez ďalších formalít b) a každý členský štát súhlasí s readmisiou všetkých svojich štátnych príslušníkov podľa definície pre účely Spoločenstva nachádzajúcich sa ilegálne na území Čile na jej požiadanie a bez ďalších formalít. 2. Na tieto účely tiež členské štáty a Čile poskytnú svojim štátnym príslušníkom príslušné doklady totožnosti. 3. Strany súhlasia, že na požiadanie uzatvoria dohodu medzi Čile a Spoločenstvom upravujúcu osobitné readmisné záväzky Čile a členských štátov vrátane povinnosti readmisie štátnych príslušníkov iných krajín a osôb bez štátneho občianstva. 4. Až do uzatvorenia dohody so Spoločenstvom uvedenej v odseku 3 Čile súhlasí s tým, že na požiadanie členského štátu uzatvorí bilaterálne dohody s jednotlivými členskými štátmi upravujúce konkrétne readmisné povinnosti medzi Čile a príslušným členským štátom, vrátane povinnosti readmisie štátnych príslušníkov iných krajín a osôb bez štátnej príslušnosti. 5. Asociačná rada preskúma, aké ďalšie spoločné úsilie možno vyvinúť na prevenciu a kontrolu ilegálneho prisťahovalectva. Článok 47 Spolupráca v oblasti drog a boja proti organizovanému zločinu 1. Strany sa v rozsahu svojich právomocí zaväzujú koordinovať a zvýšiť svoje úsilie vedúce k prevencii a zníženiu nezákonnej výroby, obchodu a spotreby drog a prania ziskov z distribúcie drog a bojovať proti organizovanému zločinu, ktorý je s tým spojené, prostredníctvom medzinárodných organizácií a orgánov. 2. Strany v tejto oblasti spolupracujú najmä na vykonávaní: a) projektov liečenia, rehabilitácie a rodinného, sociálneho a pracovného zaradenia sa drogovo závislých; b) spoločných programov prípravy súvisiacich s prevenciou spotreby a obchodovania s narkotickými drogami a psychotropnými látkami a súvisiaceho zločinu; c) spoločných programov štúdií a výskumu používajúcich metodiky a ukazovatele používané Európskym strediskom pre monitorovanie drog a drogových závislostí, Interamerického observatória drog Organizácie amerických štátov a inými medzinárodnými a národnými organizáciami; d) opatrenia a krokov spolupráce zameraných na znižovanie dodávky drog a psychotropných látok, ktorú podpísali a ratifikovali strany tejto dohody; e) výmenu informácií o politikách, programoch, krokoch a legislatíve spojenej s výrobou, obchodovaním a spotrebou narkotických drog a psychotropných látok, f) výmeny relevantných informácií a prijímaní vhodných noriem na boj proti praniu špinavých peňazí porovnateľných s normami prijatými Európskou úniou a medzinárodnými orgánmi pôsobiacimi v tejto oblasti, napríklad pracovnou skupinou Finančné kroky proti praniu špinavých peňazí a g) opatrení na prevenciu zneužívania prekurzorov a chemických látok nevyhnutných na nezákonnú výrobu narkotických drog a psychotropných látok rovnocennými opatreniami prijatými Európskym spoločenstvom a príslušnými medzinárodnými organizáciami a v súlade so Dohodou medzi Čílskou republikou a Európskym spoločenstvom o prevencii zneužívania prekurzorov a chemických látok často používaných na nezákonnú výrobu narkotických drog alebo psychotropných látok z 24. novembra 1998. HLAVA VII VŠEOBECNÉ USTANOVENIA Článok 48 Účasť občianskej spoločnosti na spolupráci Strany uznávajú doplnkovú úlohu a potenciálne prispenie občianskej spoločnosti (sociálni partneri a mimovládne organizácie) v procese spolupráce. Za týmto účelom na základe právnych a administratívnych ustanovení každej strany môžu aktéri občianskej spoločnosti: a) byť informovaní o konzultáciách o politikách spolupráce a stratégiách vrátane strategických priorít najmä v oblastiach, ktoré sa ich týkajú alebo majú na ne priamy vplyv, a zúčastňovať sa ich; b) prijímať finančné zdroje, ak to dovoľujú vnútroštátne pravidlá jednotlivých strán, a c) zúčastňovať sa na vykonaní projektov spolupráce a programov v oblastiach ich záujmu. Článok 49 Regionálna spolupráca a regionálna integrácia 1. Obe strany by mali používať všetky súčasné nástroje spolupráce na podporu aktivít zameraných na rozvoj aktívnej a recipročnej spolupráce medzi stranami a Mercado Común del Sur (Mercosur) ako celkom. 2. Táto spolupráca je významným prvkom podpory spoločenstva pre zavádzanie regionálnej integrácie medzi krajinami južnej časti Latinskej Ameriky do života. 3. Uprednostňujú sa operácie zamerané na: a) podporu obchodu a investícií v regióne; b) rozvoj regionálnej spolupráce v oblasti životného prostredia; c) posmeľovanie rozvoja komunikačnej infraštruktúry potrebnej pre hospodársky rozvoj regiónu a d) rozvoj regionálnej spolupráce v otázkach rybolovu. 4. Strany tiež užšie spolupracujú v oblasti regionálneho rozvoja a územného plánovania. 5. Za týmto účelom môžu: a) podnikať spoločné kroky s regionálnymi a miestnymi úradmi v oblasti hospodárskeho rozvoja a b) zavádzať mechanizmy na výmenu informácií a know-how. Článok 50 Trojstranná spolupráca a spolupráca dvoch regiónov 1. Strany si uvedomujú hodnotu medzinárodnej spolupráce na nastolenie procesov spravodlivého a trvalo udržateľného rozvoja a súhlasia s tým, že budú iniciovať programy trojstrannej spolupráce a programy s tretími krajinami v oblastiach spoločného záujmu. 2. Táto spolupráca sa môže týkať aj spolupráce dvoch regiónov v súlade s prioritami členských štátov a ďalších štátov Latinskej Ameriky a Karibiku. Článok 51 Doložka o budúcich udalostiach V rámci príslušných právomocí strán by sa vopred nemala vylúčiť žiadna príležitosť pre spoluprácu a strany by mohli využívať asociačný výbor na spoločné preskúmanie praktických možností spolupráce v ich spoločnom záujme. Článok 52 Spolupráca v rámci vzťahov pridruženia 1. Spolupráca medzi stranami by mala prispieť k dosahovaniu všeobecných cieľov časti III identifikovaním a rozvíjaním inovačných programov spolupráce schopných poskytnúť pridanú hodnotu ich novému vzťahu ako pridružených partnerov. 2. Podporuje sa účasť každej strany ako pridruženého partnera na rámcových programoch, konkrétnych programoch a iných aktivitách druhej strany, ak to dovoľujú vnútorné pravidlá každej strany upravujúce prístup k programom a príslušným aktivitám. 3. Za týmto účelom môže dávať odporúčania asociačná rada. Článok 53 Zdroje 1. Za účelom prispenia k napĺňaniu cieľov spolupráce ustanovenej v tejto dohode sa strany zaväzujú, že v rámci svojich možností a svojimi vlastnými cestami poskytnú primerané zdroje vrátane zdrojov finančných. 2. Strany prijmú všetky primerané opatrenia na podporu a umožnenie činností Európskej investičnej banky v Čile v súlade s jej vlastnými postupmi a kritériami financovania a s ich zákonmi a nariadeniami, bez ohľadu na právomoci ich príslušných úradov. Článok 54 Konkrétne úlohy Asociačného výboru v otázkach spolupráce 1. Pri výkone ľubovoľných úloh zverených mu v časti III asociačný výbor pozostáva zo zástupcov spoločenstva a Čile zodpovedných za otázky spolupráce, obvykle na úrovni vyšších predstaviteľov. 2. Napriek ustanoveniam článku 6 má asociačný výbor najmä tieto funkcie: a) pomáhať asociačnej rade pri výkone jej funkcií týkajúcich sa otázok súvisiacich so spoluprácou; b) dohliadať nad vykonavaním rámca spolupráce dohodnutého medzi stranami; c) dávať odporúčania v oblasti strategickej spolupráce medzi stranami, ktoré slúžia vytyčovaniu dlhodobých cieľov, strategických priorít a konkrétnych oblastí činnosti, v oblasti viacročných indikatívnych programov, ktoré obsahujú popis odvetvových priorít, osobitných cieľov, očakávaných výsledkov a indikatívnych čiastok a v oblasti ročných akčných programov a d) pravidelne predkladať hlásenia asociačnému výboru o uplatňovaní a plnení cieľov a otázok časti III. ČASŤ IV OBCHOD A OTÁZKY SÚVISIACE S OBCHODOM HLAVA I VŠEOBECNÉ USTANOVENIA Článok 55 Ciele Ciele tejto časti sú: a) progresívna a recipročná liberalizácia obchodu s tovarmi v súlade s článkom XXIV Všeobecnej dohody o clách a obchode 1994 (General Agreement on Tariffs and Trade 1994 – "GATT 1994"); b) uľahčovanie obchodu s tovarmi, okrem iného prostredníctvom dohodnutých ustanovení o clách a príbuzných otázkach, normách, technických predpisoch a postupoch posudzovania zhody, sanitárnych a fytosanitárnych opatreniach a obchode s vínom a alkoholickými nápojmi a aromatizovanými nápojmi; c) recipročná liberalizácia obchodu so službami v súlade s článkom V Všeobecnej dohody o obchode v službách (General Agreement on Trade in Services – "GATS"); d) zlepšenie investičného prostredia a najmä podmienok pre zakladanie podnikov medzi stranami na základe princípu nediskriminácie; e) liberalizácia bežných platieb a pohybov kapitálu v súlade so záväzkami prijatými v rámci medzinárodných finančným inštitúcií a s náležitou pozornosťou voči stabilite meny každej strany; f) efektívne a recipročné otvorenie trhov verejného obstarávania strán; g) primeraná a účinná ochrana práv duševného vlastníctva v súlade s najvyššími medzinárodnými normami; h) zavedenie účinného mechanizmu spolupráce v oblasti hospodárskej súťaže a i) zavedenie účinného mechanizmu riešenia sporov. Článok 56 Colná únia a oblasti voľného obchodu 1. Nič v tejto dohode nesmie byť prekážkou pre udržiavanie alebo zakladanie colných únií, oblastí voľného obchodu ani iných mechanizmov medzi niektorou zo strán a tretími krajinami, ak nemenia práva a povinnosti ustanovené v tejto dohode. 2. Na požiadanie niektorej strany sa vykonajú medzi nimi konzultácie v rámci asociačného výboru o dohodách ustanovujúcich alebo upravujúcich colné únie alebo oblasti voľného trhu a v prípade potreby o ďalších významných otázkach súvisiacich s obchodnou politikou jednotlivých strán s tretími krajinami. Najmä v prípade pristúpenia sa takéto konzultácie konajú na zabezpečenie toho, aby boli zohľadňované vzájomné záujmy strán. HLAVA II VOĽNÝ POHYB TOVARU Článok 57 Cieľ Strany postupne a recipročne liberalizujú trh s tovarom počas prechodného obdobia začínajúceho sa nadobudnutím platnosti tejto dohody, v súlade s ustanoveniami tejto dohody a v súlade s článkom XXIV GATT 1994. KAPITOLA I ODSTRÁNENIE CIEL Oddiel 1 Spoločné ustanovenia Článok 58 Predmet 1. Pre účely tejto kapitoly "s pôvodom" znamená splnenie pravidiel pôvodu ustanovených v prílohe III. 2. Ustanovenia tejto kapitoly o odstránení vývozných ciel sa vzťahujú na všetky výrobky s pôvodom v jednej strane a vyvážané do druhej strany. Článok 59 Clo Clo zahŕňa všetky clá alebo poplatky každého druhu vyrúbené v súvislosti s dovozom alebo vývozom tovarov, vrátane každej formy daňovej prirážky alebo prirážky v súvislosti s takýmto dovozom alebo vývozom, ale nezahŕňa: a) vnútroštátne dane ani iné vnútroštátne poplatky vyrúbené v súlade s článkom 77; b) antidumpingové alebo vyrovnávacie clá uplatňované v súlade s článkom 78; c) dávky alebo iné poplatky vyrúbené v súlade s článkom 63. Článok 60 Odstránenie ciel 1. Clá na dovoz medzi stranami budú odstránené podľa ustanovení článkov 64 až 72. 2. Clá na vývoz medzi stranami budú odstránené odo dňa účinnosti tejto dohody. 3. Pre každý výrobok sa základné clo, na ktoré sa majú uplatniť následné zníženia podľa článkov 64 až 72, uvedie v harmonograme zníženia ciel každej strany ustanovenom v prílohách I a II. 4. Ak jedna strana zníži sadzbu cla uplatňovanú podľa doložky najvyšších výhod po nadobudnutí platnosti tejto dohody a pred skončením prechodného obdobia, harmonogram zrušenia ciel tejto strany sa vzťahuje na znížené sadzby. 5. Každá strana deklaruje svoju pripravenosť znižovať clá rýchlejšie, než je ustanovené v článkoch 64 až 72, alebo inak zlepšovať podmienky prístupu podľa týchto článkov, ak to dovoľuje jej hospodárska situácia a situácia príslušného hospodárskeho odvetvia. Rozhodnutie asociačnej rady urýchliť odstránenie ciel alebo inak zlepšiť podmienky prístupu nahrádza podmienky ustanovené článkami 64 až 72 pre daný výrobok. Článok 61 Nečinnosť 1. Odo dňa nadobudnutia platnosti tejto dohody sa nezavedú žiadne nové clá a ani sa nezvýšia clá už uplatňované v obchode medzi stranami. 2. Bez ohľadu na odsek 1 môže Čile udržiavať svoj systém cenových pásiem ustanovený v článku 12 zákona č. 18,525 alebo následný systém pre výrobky, na ktorý sa tento zákon vzťahuje, ak sa uplatňuje v súlade s právami a povinnosťami Čile podľa Dohody WTO a spôsobom, ktorý nedovoľuje výhodnejšie zaobchádzanie pre dovozy z ľubovoľnej tretej strany vrátane krajín, s ktorými Čile uzatvorila alebo v budúcnosti uzatvorí dohodu oznamovanú podľa článku XXIV GATT 1994. Článok 62 Klasifikácia tovaru Klasifikácia tovaru obchodovaného medzi stranami je ustanovená príslušnou colnou nomenklatúrou každej strany v súlade s Harmonizovaným systémom opisu a kódovania komodít (ďalej len "HS"). Článok 63 Dávky a iné poplatky Výška dávok a iných poplatkov uvedených v článku 59 sa obmedzí na približné náklady na poskytnuté služby a nepredstavuje nepriamu ochranu domácich výrobkov ani zdaňovanie dovozov alebo vývozov pre daňové účely. Vychádza z osobitných sadzieb, ktoré zodpovedajú reálnej hodnote poskytnutých služieb. Oddiel 2 Odstránenie ciel Pododdiel 2.1 Priemyselné výrobky Článok 64 Predmet Tento pododdiel sa vzťahuje na výrobky HS kapitoly 25 až 97, ktoré nie sú poľnohospodárske a spracované poľnohospodárske výrobky podľa definície v článku 70. Článok 65 Dovozné clá na priemyselné výrobky s pôvodom v Čile Dovozné clá na priemyselné výrobky do Spoločenstva s pôvodom v Čile uvedené v prílohe I (Harmonogram odstránenia ciel Spoločenstva) v kategórii "rok 0" a "rok 3" sa zrušia podľa nasledujúceho harmonogramu tak, aby tieto clá boli úplne odstránené nadobudnutím platnosti tejto dohody, resp. 1. januára 2006: Percentá ročného zníženia ciel Kategória | Nadobudnutie platnosti | 1. 1. 2004 | 1. 1. 2005 | 1. 1. 2006 | Rok 0 | 100 % | | | | Rok 3 | 25 % | 50 % | 75 % | 100 % | Článok 66 Clá na dovoz priemyselných tovarov s pôvodom v Spoločenstve Clá na dovoz výrobkov s pôvodom v Spoločenstve do Čile uvedených v prílohe II (Harmonogram odstránenia ciel Čile) v kategórii "rok 0", "rok 5" a "rok 7" sa zrušia podľa nasledujúceho harmonogramu tak, aby tieto clá boli úplne odstránené nadobudnutím platnosti tejto dohody, resp. 1. januára 2008, resp. 1. januára 2010: Percentá ročného zníženia ciel Kategória | Nadobudnutie platnosti | 1. 1. 2004 | 1. 1. 2005 | 1. 1. 2006 | 1. 1. 2007 | 1. 1. 2008 | 1. 1.2009 | 1. 1. 2010 | Rok 0 | 100 % | | | | | | | | Rok 5 | 16,7 % | 33,3 % | 50 % | 66,7 % | 83,3 % | 100 % | | | Rok 7 | 12,5 % | 25 % | 37,5 % | 50 % | 62,5 % | 75 % | 87,5 % | 100 % | Pododdiel 2.2 Ryby a výrobky rybolovu Článok 67 Predmet Tento pododdiel sa vzťahuje na ryby a výrobky rybolovu, ktoré patria do kapitoly 3 HS, položky HS 1604 a 1605, podpoložky HS 051191 a 230120 a položky HS ex190220 [2]. Článok 68 Dovozné clá na ryby a výrobky rybolovu s pôvodom v Čile 1. Clá na dovoz rýb a výrobkov rybolovu s pôvodom v Čile do Spoločenstva uvedené v prílohe I v kategórii "rok 0", "rok 4", "rok 7" a "rok 10" sa zrušia podľa nasledujúceho harmonogrramu tak, aby tieto clá boli úplne odstránené nadobudnutím platnosti tejto dohody, resp. 1. januára 2007, 1. januára 2010 a resp. 1. januára 2013: Percentá ročného zníženia ciel Kategória | Nadobudnutie platnosti | 1. 1. 2004 | 1. 1. 2005 | 1. 1. 2006 | 1. 1. 2007 | 1. 1. 2008 | 1. 1. 2009 | 1. 1. 2010 | 1. 1. 2011 | 1. 1. 2012 | 1. 1. 2013 | Rok 0 | 100 % | | | | | | | | | | | Rok 4 | 20 % | 40 % | 60 % | 80 % | 100 % | | | | | | | Rok 7 | 12,5 % | 25 % | 37,5 % | 50 % | 62,5 % | 75 % | 87,5 % | 100 % | | | | Rok 10 | 9 % | 18 % | 27 % | 36 % | 45 % | 54 % | 63 % | 72 % | 81 % | 90 % | 100 % | 2. Colné kvóty na dovoz niektorých rýb a výrobkov rybolovu uvedených v prílohe I v kategórii "TQ" s pôvodom v Čile do Spoločenstva sa uplatňujú od nadobudnutia platnosti tejto dohody podľa podmienok uvedených v tejto prílohe. Tieto kvóty sa vybavujú v poradí, v akom bolo o ne požiadané. Článok 69 Clá na dovoz rýb a výrobkov rybolovu s pôvodom v spoločenstve 1. Clá na dovoz rýb a výrobkov rybolovu s pôvodom v spoločenstve do Čile uvedené v prílohe II v kategórii "rok 0" sa odstránia nadobudnutím platnosti tejto dohody. 2. Colné kvóty na dovoz niektorých rýb a výrobkov rybolovu uvedených v prílohe II v kategórii "TQ" s pôvodom v Spoločenstve do Čile sa uplatňujú od nadobudnutia platnosti tejto dohody podľa podmienok uvedených v tejto prílohe. Tieto kvóty sa vybavujú v poradí, v akom bolo o ne požiadané. Pododdiel 2.3 Poľnohospodárske a spracované poľnohospodárske výrobky Článok 70 Predmet Tento pododdiel sa vzťahuje na poľnohospodárske a spracované poľnohospodárske výrobky podľa prílohy I Dohody WTO o poľnohospodárstve. Článok 71 Clá na dovoz poľnohospodárskych a spracovaných poľnohospodárskych výrobkov s pôvodom v Čile 1. Clá na dovoz poľnohospodárskych a spracovaných poľnohospodárskych výrobkov s pôvodom v Čile do Spoločenstva uvedených v prílohe I v kategórii "rok 0", "rok 4", "rok 7" a "rok 10" sa zrušia podľa nasledujúceho harmonogramu tak, aby tieto clá boli úplne odstránené nadobudnutím platnosti tejto dohody, resp. 1. januára 2007, 1. januára 2010 a resp. 1. januára 2013: Percentá ročného zníženia ciel Kategória | Nadobudnutie platnosti | 1. 1. 2004 | 1. 1. 2005 | 1. 1. 2006 | 1. 1. 2007 | 1. 1. 2008 | 1. 1. 2009 | 1. 1. 2010 | 1. 1. 2011 | 1. 1. 2012 | 1. 1. 2013 | Rok 0 | 100 % | | | | | | | | | | | Rok 4 | 20 % | 40 % | 60 % | 80 % | 100 % | | | | | | | Rok 7 | 12,5 % | 25 % | 37,5 % | 50 % | 62,5 % | 75 % | 87,5 % | 100 % | | | | Rok 10 | 9 % | 18 % | 27 % | 36 % | 45 % | 54 % | 63 % | 72 % | 81 % | 90 % | 100 % | 2. Pre poľnohospodárske výrobky s pôvodom v Čile, ktoré patria do kapitol 7 a 8 a do položiek 20.09 a 22.04.30 kombinovanej nomenklatúry a sú uvedené v prílohe I v kategórii "EP", pre ktoré spoločný colný sadzobník ustanovuje uplatňovanie ciel ad valorem a osobitné clo, sa odstránenie ciel vzťahuje iba na clo ad valorem. 3. Pre poľnohospodárske a spracované poľnohospodárske výrobky s pôvodom v Čile uvedené v prílohe I v kategórii "EP", pre ktoré spoločný colný sadzobník ustanovuje uplatňovanie ciel ad valorem a osobitné clo, sa odstránenie ciel vzťahuje iba na clo ad valorem. 4. Od nadobudnutia platnosti tejto dohody Spoločenstvo umožní, aby dovozy spracovaných poľnohospodárskych výrobkov s pôvodom v Čile uvedených v zozname I v kategórii "R" vstupovali do spoločenstva s clom, ktoré predstavuje 50 % základného cla. 5. Colné kvóty na dovoz niektorých poľnohospodárskych a spracovaných poľnohospodárskych výrobkov uvedených v prílohe I v kategórii "TQ" s pôvodom Čile do Spoločenstva sa uplatnia od nadobudnutia platnosti tejto dohody podľa podmienok uvedených v tejto prílohe. Tieto kvóty sa vybavujú v poradí, v akom bolo o ne požiadané, ale – ako to platí v Spoločenstve – na základe systému dovozných a vývozných licencií. 6. Colné koncesie sa nevzťahujú na dovozy výrobkov uvedených v prílohe I v kategórii "PN" s pôvodom v Čile do Spoločenstva, pretože na tieto výrobky sa vzťahujú denominácie chránené v Spoločenstve. Článok 72 Dovozné clá na poľnohospodárske a spracované poľnohospodárske výrobky s pôvodom v Spoločenstve 1. Clá na dovoz poľnohospodárskych a spracovaných poľnohospodárskych výrobkov s pôvodom v Spoločenstve do Čile uvedených v prílohe II v kategórii "rok 0", "rok 5" a "rok 10" sa zrušia podľa nasledujúceho harmonogramu tak, aby tieto clá boli úplne odstránené nadobudnutím platnosti tejto dohody, resp. 1. januára 2008 a 1. januára 2013: Percentá ročného zníženia ciel Kategória | Nadobudnutie platnosti | 1. 1. 2004 | 1. 1. 2005 | 1. 1. 2006 | 1. 1. 2007 | 1. 1. 2008 | 1. 1. 2009 | 1. 1. 2010 | 1. 1. 2011 | 1. 1. 2012 | 1. 1. 2013 | Rok 0 | 100 % | | | | | | | | | | | Rok 5 | 16,7 % | 33,3 % | 50 % | 66,6 % | 83,3 % | 100 % | | | | | | Rok 10 | 9 % | 18 % | 27 % | 36 % | 45 % | 54 % | 63 % | 72 % | 81 % | 90 % | 100 % | 2. Colné kvóty na dovoz niektorých poľnohospodárskych výrobkov uvedených v prílohe II v kategórii "TQ" s pôvodom v Spoločenstve do Čile sa uplatňujú od nadobudnutia platnosti tejto dohody podľa podmienok uvedených v tejto prílohe. Tieto kvóty sa vybavujú v poradí, v akom bolo o ne požiadané. Článok 73 Doložka naliehavosti pre poľnohospodárske a spracované poľnohospodárske výrobky 1. Napriek článku 92 tejto dohody a článku 5 Dohody WTO o poľnohospodárstve, ak sa pri osobitnej citlivosti poľnohospodárskych trhov výrobok s pôvodom v jednej strane dováža do druhej strany v takých zvýšených množstvách a za takých podmienok, ktoré spôsobujú alebo môžu spôsobiť vážnu ujmu alebo poruchu na trhoch s podobnými alebo priamo konkurenčnými výrobkami druhej strany, táto strana môže prijať príslušné opatrenia za podmienok a v súlade s postupmi ustanovenými v tomto článku. 2. Ak sú splnené podmienky odseku 1, dovážajúca strana môže: a) pozastaviť ďalšie znižovanie všetkých ciel na príslušné výrobky, na ktoré sa táto hlava vzťahuje alebo b) zvýšiť clo na tento výrobok na úroveň, ktorá nepresahuje nižšiu z týchto hodnôt: i) clo podľa doložky najvyšších výhod alebo ii) základné clo uvedené v článku 60 ods. 3. 3. Pred uplatnením opatrenia definovaného v odseku 2 požiada dotknutá strana asociačný výbor o dôkladné preskúmanie stavu za účelom hľadania vzájomne prijateľného riešenia. Ak o to druhá strana požiada, strany sa zúčastnia konzultácií v rámci asociačného výboru. Ak sa do 30 dní od požiadania o takúto konzultáciu nenájde riešenie, môžu sa uplatniť ochranné opatrenia. 4. Ak si výnimočné okolnosti vyžadujú okamžité kroky, dovážajúca strana môže prijať prechodné opatrenia ustanovené v odseku 2 bez splnenia požiadaviek odseku 3 na obdobie najviac 120 dní. Takéto opatrenia nesiahajú nad rámec nevyhnutne potrebného na obmedzenie alebo nápravu ujmy alebo poruchy. Dovážajúca strana o tom okamžite informuje druhú stranu. 5. Opatrenia prijaté na základe tohto článku nesiahajú nad rámec potrebného na odstránenie vzniknutých ťažkostí. Strana zavádzajúca opatrenie zachová celkovú úroveň preferencie poskytnutú odvetviu poľnohospodárstva. Na dosiahnutie tohto cieľa sa strany môžu dohodnúť na odškodnení za nepriaznivé účinky opatrenia na ich obchod vrátane obdobia, počas ktorého sa uplatňovalo prechodné opatrenie podľa článku 4. Za týmto účelom sa strany zúčastňujú na konzultáciách, aby dospeli k spoločnému zhodnému riešeniu. Ak do 30 dní nedospejú k dohode, postihnutá vyvážajúca krajina po oznámení asociačnému výboru môže pozastaviť uplatňovanie v zásade rovnocenných úľav na základe tejto hlavy. 6. Pre účely tohto článku: a) "závažná ujma" znamená významné celkové zhoršenie postavenia výrobcov ako celku podobných alebo priamo konkurenčných výrobkov, ktorí pôsobia v jednej strane; b) "hrozba závažnej ujmy" znamená závažnú ujmu, ktoré zjavne hrozí na základe skutočností a nielen narážok, dohadov alebo vzdialenej možnosti. Článok 74 Hodnotiaca doložka Počas tretieho roku po nadobudnutí platnosti tejto dohody strany vyhodnotia situáciu, pričom zohľadnia charakter obchodu s poľnohospodárskymi výrobkami a spracovanými poľnohospodárskymi výrobkami medzi stranami, osobitne citlivé stránky týchto výrobkov a vývoj poľnohospodárskej politiky na obidvoch stranách. V asociačnom výbore strany preskúmajú podľa jednotlivých výrobkov, systematicky a na základe primeranej reciprocity možnosti vzájomného udelenia iných ďalších výsad s cieľom zvýšenia liberalizácie obchodu s poľnohospodárskymi a spracovanými poľnohospodárskymi výrobkami. KAPITILA II NETARIFNÉ OPATRENIA Oddiel 1 Spoločné ustanovenia Článok 75 Predmet Ustanovenia tejto kapitoly sa vzťahujú na obchod s tovarom medzi stranami. Článok 76 Zákaz množstevných obmedzení Všetky dovozné alebo vývozné zákazy alebo obmedzenia v obchode medzi stranami, okrem ciel a daní, uplatňované prostredníctvom kvót, dovozných alebo vývozných licencií alebo iných opatrení, sa nadobudnutím platnosti tejto dohody zrušia. Žiadne takéto nové opatrenia sa nezavedú. Článok 77 Národné prostriedky pre vnútroštátne zdaňovanie a reguláciu [3] 1. Výrobky dovezené na územie druhej strany nepodliehajú priamo ani nepriamo žiadnym vnútroštátnym daniam ani iným vnútroštátnym poplatkom nad rámec poplatkov priamo či nepriamo uplatnených na podobné domáce výrobky. Strany navyše neuplatnia vnútroštátne dane ani iné vnútroštátne poplatky, aby tak umožnili ochranu domácej výroby [4]. 2. Výrobky dovezené na územie druhej strany majú priznané zaobchádzanie nemenej výhodné, než majú priznané podobné domáce výrobky vzhľadom na všetky zákony, nariadenia a požiadavky ovplyvňujúce ich vnútroštátny predaj, ponúkanie na predaj, kúpu, dopravu, distribúciu alebo používanie. Ustanovenia tohto odseku nie sú prekážkou pre uplatňovanie odlišných vnútroštátnych poplatkov za dopravu, ktoré vychádzajú výlučne z hospodárskej prevádzky dopravných prostriedkov a nie pôvodu výrobku. 3. Žiadna zo strán neustanoví ani nebude udržiavať nijaké vnútroštátne množstevné nariadenie súvisiace so zmiešavaním, spracovaním alebo používaním výrobkov v určených množstvách alebo pomeroch, ktoré priamo alebo nepriamo vyžaduje, aby sa každé uvedené množstvo alebo podiel každého výrobku, ktorý podlieha tejto úprave, musel dodávať z domácich zdrojov. Navyše žiadna zo strán inak neuplatňuje vnútroštátne množstevné nariadenia, aby tak umožnila ochranu domácej výroby [5]. 4. Ustanovenia tohto článku nie sú prekážkou pre vyplácanie dotácií výlučne domácim výrobcom, vrátane platieb domácim výrobcom pochádzajúcich z výťažku vnútroštátnych daní alebo poplatkov uplatňovaných v súlade s ustanoveniami tohto článku a dotácií realizovaných prostredníctvom štátnych nákupov domácich výrobkov. 5. Ustanovenia tohto článku sa nevzťahujú na zákony, nariadenia, postupy alebo prax riadiacu verejné obstarávanie, ktoré podliehajú výhradne ustanoveniam hlavy IV tejto časti. Oddiel 2 Antidumpingové a vyrovnávacie opatrenia Článok 78 Antidumpingové a vyrovnávacie opatrenia Ak jedna strana rozhodne, že v jej obchode s druhou stranou sa realizujú dumpingové a/alebo vyrovnávacie opatrenia, môže prijať primerané opatrenia podľa Dohody WTO o vykonaní článku VI GATT 1994 a Dohody WTO o dotáciách a vyrovnávacích opatreniach. Oddiel 3 Clá a súvisiace otázky Článok 79 Clá a súvisiace obchodné otázky 1. Na zabezpečenie súladu s ustanoveniami tejto hlavy, keďže sa vzťahujú k clám a otázkam súvisiacim s obchodom, a na podporu obchodu bez ohľadu na potrebu účinnej kontroly, sa strany zaväzujú, že budú: a) spolupracovať a vymieňať si informácie týkajúce sa colnej legislatívy a postupov; b) uplatňovať colné pravidlá a postupy dohodnuté stranami na bilaterálnej alebo multilaterálnej úrovni; c) zjednodušovať požiadavky a formality týkajúce sa uvoľňovania a preclievania tovarov, vrátane – pokiaľ je to možné – spolupráce na vypracovaní postupov umožňujúcich predkladať údaje o dovoze a vývoze jedinej agentúre; a koordinovať činnosť colných a iných orgánov, aby bolo možné vykonať úradnú kontrolu po dovoze alebo vývoze, pokiaľ je to možné jednou agentúrou; d) spolupracovať vo všetkých otázkach týkajúcich sa pôvodu a colných postupov s ním súvisiacich a e) spolupracovať vo všetkých otázkach colného oceňovania podľa Dohody o vykonaní článku VII GATT 1994, najmä s cieľom dospieť k spoločným názorom na uplatňovanie kritérií oceňovania, k používaniu indikatívnych a referenčných indexov, prevádzkových hľadísk a metód práce. 2. Na zlepšenie metód práce a na zabezpečenie transparentnosti a efektívnosti colných operácií strany: a) zabezpečia dodržiavanie najvyšších noriem integrity uplatňovaním opatrení odrážajúcich zásady príslušných medzinárodných dohovorov a nástrojov v tejto oblasti, ako to ustanovuje legislatíva každej zo strán; b) vždy, keď je to možné, podnikajú ďalšie kroky smerom k znižovaniu, zjednodušovaniu a normalizácii údajov v dokumentácii vyžadovanej colnicou, vrátane používania jediného vstupného colného dokumentu a dátovej správy a jediného výstupného colného dokumentu a dátovej správy, založených na medzinárodných normách a čo najviac vychádzajúcich z komerčne dostupných informácií; c) pri každej príležitosti spolupracujú na legislatívnych a prevádzkových iniciatívach súvisiacich s dovozom, vývozom a colným postupmi, a pokiaľ je to možné, na zlepšovaní služieb pre podnikateľskú verejnosť; d) tam, kde je vhodné, spolupracujú na technickej pomoci vrátane organizovania seminárov a umiestňovania pracovníkov; e) spolupracujú na zavádzaní výpočtovej techniky do colných postupov a tam, kde je to možné, spolupracujú na ustanovení spoločných noriem; f) uplatňujú medzinárodné pravidlá a normy v colnej oblasti vrátane podstatných prvkov revidovaného Kjótskeho dohovoru o zjednodušení a harmonizácii colných postupov vždy, keď je to možné; g) v najvyššej možnej miere zaujímajú spoločné stanoviská v medzinárodných colných organizáciách v colnej oblasti, ako je WTO, WCO (World Customs Organisation – Svetová colná organizácia), Organizácia Spojených národov a UNCTAD (United Nations Conference on Trade and Development – Konferencia OSN o obchode a rozvoji); h) zabezpečujú efektívne a rýchle postupy umožňujúce právo na odvolanie sa proti správnym konaniam colných a iných agentúr, nariadeniam a rozhodnutiam týkajúcim sa dovozu alebo vývozu tovarov podľa článku X GATT 1994 a i) pokiaľ je to možné, vždy spolupracujú na uľahčení prekládkových operácií a tranzitných pohybov cez ich územie. 3. Strany súhlasia s tým, aby ich príslušné obchodné a colné ustanovenia a postupy boli založené na: a) legislatíve, ktorá sa vyhýba nepotrebným bremenám hospodárskych prevádzkovateľov, ktorá nebude prekážkou v boji proti podvodom a poskytne ďalšie uľahčenie prevádzkovateľom, ktorí dosahujú vysokú úroveň súladu s ňou; b) ochrane legálneho obchodu prostredníctvom efektívneho presadzovania legislatívnych požiadaviek; c) uplatňovaní moderných colných techník vrátane hodnotenia rizík, zjednodušených postupov vstupu a uvoľňovania tovarov, kontrol po uvoľnení a metód auditovania spoločností pri súčasnom rešpektovaní dôvernej povahy komerčných údajov podľa ustanovení vzťahujúcich sa ku každej strane. Každá strana vykoná potrebné opatrenia na zabezpečenie efektívnosti metód hodnotenia rizík; d) postupoch, ktoré sú transparentné, účinné a podľa možnosti zjednodušené za účelom znižovania nákladov a zvýšenia výpovednej schopnosti hospodárskych prevádzkovateľov; e) vývoji systémov založených na informačných technológiách tak pre vývozné, ako aj pre dovozné operácie medzi hospodárskymi prevádzkovateľmi a colnými správami a medzi colnicami a inými orgánmi. Takéto systémy môžu tiež zabezpečovať platbu ciel, daní a iných poplatkov elektronickým prevodom; f) pravidlách a postupoch, ktoré umožňujú vopred záväzné pravidlá pre colnú klasifikáciu a pravidlá pôvodu. Rozhodnutie môže byť kedykoľvek zmenené alebo odvolané, ale iba po oznámení dotknutému operátorovi a bez spätného účinku, ak bolo vydané na základe nesprávnych alebo neúplných informácií; g) ustanoveniach, že v zásade podporia dovoz tovarov prostredníctvom používania zjednodušených colných postupov a procesov alebo colných postupov a procesov pred príchodom a h) dovozných opatreniach, ktoré neobsahujú žiadne podmienky na kontrolu pred dodávkou definované v Dohode WTO o kontrole pred dodávkou; i) pravidlách, ktoré zaručujú, že všetky pokuty vyrúbené za menšie porušenia colných predpisov alebo procedurálnych požiadaviek sú úmerné a ich uplatňovanie nevedie k zbytočným prieťahom v colnom odbavovaní podľa článku VIII GATT 1994. 4. Strany súhlasia: a) s potrebou včasných konzultácií s hospodárskymi prevádzkovateľmi o podstatných záležitostiach súvisiacich s legislatívnymi návrhmi a všeobecnými postupmi týkajúcimi sa ciel. Za týmto účelom každá strana vytvorí primerané mechanizmy medzi správami a prevádzkovateľmi; b) s vydávaním – pokiaľ je to možné v elektronických prostriedkoch – a uverejňovaním novej legislatívy a všeobecných postupov týkajúcich ciel, ako aj všetkých úprav, najneskôr do nadobudnutia platnosti takejto legislatívy a postupov. Verejnosti tiež sprístupnia všeobecné informácie, ktoré zaujímajú hospodárskych prevádzkovateľov, ako napríklad úradné hodiny colníc vrátane úradných hodín v prístavoch a na hraničných prechodoch a v kontaktných informačných strediskách; c) s podporou spolupráce medzi prevádzkovateľmi a colnými správami prostredníctvom používania objektívneho a verejne prístupného memoranda o porozumení založeného na memorandách vyhlásených WCO a d) so zabezpečením toho, aby ich vlastné clá a súvisiace požiadavky a postupy naďalej spĺňali potreby obchodnej komunity a nasledovali najvhodnejšie postupy. 5. Napriek odsekom 1 až 4 si správy obidvoch strán poskytnú vzájomnú pomoc v colných záležitostiach v súlade s ustanoveniami protokolu z 13. júna 2001 o vzájomnej správnej pomoci v colných otázkach k Rámcovej dohode o spolupráci. Článok 80 Colné oceňovania Pravidlá colného oceňovania uplatňované v obchode medzi stranami sa riadia Dohodou WTO o vykonávaní článku VII GATT 1994 bez výhrad a alternatív ustanovených v článku 20 a v odsekoch 2, 3 a 4 prílohy II. Článok 81 Osobitný výbor pre colnú spoluprácu a pravidlá pôvodu 1. Strany týmto zriaďujú osobitný výbor pre colnú spoluprácu a pravidlá pôvodu, zložený zo zástupcov týchto strán. Výbor sa stretáva v deň a s programom, ktorý strany vopred dohodli. Funkciu predsedu výboru zastáva striedavo každá zo strán. Výbor podlieha asociačnému výboru. 2. Funkcie výboru zahŕňajú: a) sledovanie vykonávania a správy článkov 79 a 80 a prílohy III a všetkých ostatných colných záležitostí týkajúcich sa prístupu na trh; b) poskytovanie fóra na konzultácie a diskusie o všetkých otázkach súvisiacich s clami, vrátane a najmä pravidiel pôvodu a súvisiacich colných postupoch, všeobecných colných postupoch, colného oceňovania, tarifných režimov, colnej nomenklatúry, colnej spolupráce a vzájomnej správnej pomoci v colných otázkach; c) podporu spolupráce pri vypracovaní, uplatňovaní a presadzovaní pravidiel pôvodu a súvisiacich colných postupov, všeobecných colných postupov a vzájomnej správnej pomoci v colných otázkach; d) všetky ostatné otázky, na ktorých sa strany dohodli. 3. Na splnenie úloh uvedených v tomto článku sa strany môžu dohodnúť na stretnutiach ad hoc. Článok 82 Presadzovanie preferenčného zaobchádzania 1. Strany súhlasia s tým, že správna spolupráca je pre vykonanie a kontrolu koncesií poskytnutých v tejto hlave podstatná, a opätovne potvrdzujú svoje odhodlanie bojovať s neregulérnosťou a podvodmi súvisiacimi s pôvodom, vrátane colnej klasifikácie a colnej hodnoty. 2. Vzhľadom na to môžu strany dočasne pozastaviť preferenčné zaobchádzanie poskytované na základe tejto hlavy výrobku alebo výrobkom, vzhľadom na ktoré táto strana v súlade s týmto článkom stanoví, že druhá strana naďalej systematicky neposkytuje správnu spoluprácu alebo sa dopúšťa podvodov. 3. Pre účely tohto článku znamená systematické neposkytovanie správnej spolupráce: a) neprítomnosť správnej spolupráce, napríklad neposkytovanie mien a adries colných alebo vládnych orgánov zodpovedných za vystavovanie a kontrolu osvedčení o pôvode alebo odtlačkov pečiatok používaných na legalizáciu osvedčení alebo neposkytnutie aktualizovaných informácií, ak je to potrebné; b) systematická nečinnosť alebo nedostatočný výkon pri overovaní pôvodu výrobkov a pri plnení ďalších požiadaviek prílohy III a zisťovaní alebo zabraňovaní porušovania pravidiel pôvodu; c) systematické odmietanie alebo neprimerané odďaľovanie výkonu následného overovania dôkazu pôvodu na požiadanie druhej strany a včasné oznamovanie jeho výsledkov; d) neprítomnosť alebo systematický nedostatok správnej spolupráce pri overovaní výrobku, ak existuje predpoklad o podvode súvisiacom s pôvodom. Za týmto účelom môže strana predpokladať existenciu podvodu okrem iného vtedy, ak dovozy výrobku alebo výrobkov podľa tejto dohody významne prekračujú obvyklú úroveň výrobnej a vývoznej kapacity druhej strany. 4. Pred uplatnením dočasného pozastavenia ustanoveného v tomto článku strana, ktorá zistila systematické neposkytovanie správnej spolupráce alebo predpokladá podvod, predloží asociačnému výboru všetky relevantné informácie potrebné na dôkladné prešetrenie situácie za účelom identifikácie riešenia prijateľného pre strany. Zároveň uverejní v úradnom vestníku oznámenie dovozcom označujúce výrobok alebo výrobky, u ktorých bolo zistené systematické neposkytovanie správnej spolupráce alebo sa predpokladá podvod. Právne dôsledky takéhoto uverejnenia sa riadia národným právom každej strany. 5. Do 10 dní odo dňa oznámenia informácie uvedenej v odseku 4 sa strany zúčastnia na konzultáciách v rámci asociačného výboru. Ak strany nedosiahnu dohodu o riešení, aby predišli uplatneniu dočasného pozastavenia preferenčného zaobchádzania do 30 dní od začatia takýchto konzultácií, dotknutá strana môže dočasne pozastaviť preferenčné zaobchádzanie pre dotknutý výrobok alebo výrobky. Dočasné pozastavenie nepresiahne dobu potrebnú na ochranu finančných záujmov dotknutej strany. 6. Dočasné pozastavenia podľa tohto článku sa oznamujú asociačnému výboru okamžite po ich prijatí. Nepresahujú obdobie šiestich mesiacov, ktoré možno obnoviť. Sú predmetom pravidelných konzultácií v rámci asociačného výboru, predovšetkým za účelom ich zrušenia v anjskoršom termíne, v ktorom to okolnosti dovolia. Oddiel 4 Normy, technické predpisy a postupy posudzovania zhody Článok 83 Cieľ Cieľom tejto časti je podporiť a zvýšiť obchod s tovarom prostredníctvom odstraňovania a prevencie nepotrebných bariér obchodu pri zohľadnení oprávnených cieľov strán a zásady nediskriminácie v zmysle Dohody WTO o technických bariérach obchodu (ďalej len "Dohoda TBO"). Článok 84 Predmet a rozsah Ustanovenia tento časti sa vzťahujú na obchod s tovarom v oblasti noriem, technických predpisov a postupov hodnotenia zhody podľa definície Dohody TBO. Nevzťahujú sa na opatrenia uvedené v časti 5 tejto kapitoly. Technické špecifikácie vypracované vládnymi orgánmi pre účely verejného obstarávania nie sú predmetom ustanovení tejto časti, ale je im venovaná hlava IV tejto časti. Článok 85 Definície Pre účely tejto časti sa uplatňujú definície prílohy I Dohody TBO. V tejto súvislosti tiež platí rozhodnutie výboru WTO pre technické bariéry obchodu o zásadách pre vypracovanie medzinárodných noriem, príručiek a odporúčaní vo vzťahu k článkom 2, 5 a prílohe 3 tejto dohody. Článok 86 Základné práva a povinnosti Strany potvrdzujú svoje práva a povinnosti podľa Dohody TBO a svoj záväzok jej všestranného vykonávania. Vzhľadom nato a v súlade s cieľom tejto časti sa aktivity spolupráce a opatrenia sledované v rámci tejto časti vykonávajú za účelom podpory a posilnenia vykonania týchto práv a povinností. Článok 87 Osobitné kroky na základe tejto dohody Za účelom splnenia cieľov tohto oddielu: 1. Strany zintenzívnia svoju bilaterálnu spoluprácu v oblasti noriem, technických predpisov a hodnotenia zhody za účelom uľahčenia prístupu na svoje trhy zvyšovaním vzájomného poznania, porozumenia a zlučiteľnosti svojich systémov. 2. Vo svojej bilaterálnej spolupráci sa strany zamerajú na zisťovanie, ktoré mechanizmy alebo kombinácie mechanizmov sú najvhodnejšie pre konkrétne otázky alebo odvetvia. K takýmto mechanizmom patria aspekty regulačnej spolupráce, okrem iného zbližovanie a/alebo rovnocennosť technických predpisov a noriem, pripojenie sa k medzinárodným normám, dôverovanie vyhláseniam dodávateľa o zhode a používanie akreditácie na kvalifikáciu orgánov na hodnotenie súladu a dohody o vzájomnom uznávaní. 3. Na základe pokroku dosiahnutého vo svojej bilaterálnej spolupráci sa strany dohodnú, aké osobitné dohody by mali uzatvoriť za účelom vykonania identifikovaných mechanizmov. 4. Za týmto účelom sa strany snažia: a) vypracovať spoločné názory na dobré regulačné postupy, vrátane ale bez obmedzenia, na: i) transparentnosť pri vypracovaní, prijímaní a uplatňovaní technických predpisov, noriem a postupov hodnotenia zhody; ii) potrebu a proporcionálnosť regulačných opatrení a súvisiacich postupov hodnotenia súladu, vrátane používania vyhlásení dodávateľov o zhode; iii) používanie medzinárodných noriem ako základu technických predpisov okrem prípadov, keď by takéto medzinárodné normy boli neefektívnym alebo nevhodným prostriedkom na dosahovanie sledovaných legitímnych cieľov; iv) presadzovanie technických predpisov a aktivít dohľadu nad trhom; v) potrebnú technickú infraštruktúru z hľadiska metrológie, normalizácie, skúšobníctva, osvedčovania a akreditácie na podporu technických predpisov a vi) mechanizmy a metódy revízie technických predpisov a postupov hodnotenia zhody; b) posilňovať regulatívnu spoluprácu, napríklad prostredníctvom výmeny informácií, skúseností a údajov a prostredníctvom vedeckej a technickej spolupráce s cieľom zvyšovať kvalitu a úroveň ich technických predpisov a efektívne využívať regulačné zdroje; c) o zlučiteľnosť a/alebo rovnocennosť ich príslušných technických predpisov, noriem a postupov hodnotenia zhody; d) o podporu a odporúčanie bilaterálnej spolupráce medzi ich príslušnými verejnými a/alebo súkromnými organizáciami zodpovednými za metrológiu, normalizáciu, skúšobníctvo, osvedčovanie a akreditáciu; e) o podporu a odporúčanie plnej účasti v medzinárodných normalizačných orgánoch a posilňovanie medzinárodných noriem ako základu pre technické predpisy a f) o zvyšovanie bilaterálnej spolupráce v príslušných medzinárodných organizáciách a fórach venovaných otázkam uvedeným v tejto časti. Článok 88 Výbor pre normalizáciu, technické predpisy a posudzovanie zhody 1. Strany týmto ustanovujú Zvláštny výbor pre technické predpisy, normalizáciu a posudzovanie zhody za účelom dosiahnutia cieľov ustanovených v tejto časti. Výboru zloženému zo zástupcov strán spolupredsedá jeden zástupca každej strany. Výbor sa stretáva najmenej raz ročne, pokiaľ sa strany nedohodnú inak. Výbor podlieha asociačnému výboru. 2. Výbor môže riešiť ľubovoľné otázky súvisiace s efektívnym fungovaním tejto časti. Má najmä tieto povinnosti a funkcie: a) sledovanie a revízia vykonania a správy tohto oddielu. V tejto súvislosti vypracuje výbor program práce zameraný na dosahovanie cieľov tohto oddielu, a najmä cieľov ustanovených v článku 87; b) poskytovanie fóra na diskusiu a výmenu informácií o každej otázke súvisiacej s touto časťou, a najmä z hľadiska systémov strán pre technické predpisy, normalizáciu a postupy posudzovania zhody, ako aj dianie v príbuzných medzinárodných organizáciách; c) poskytovanie fóra na konzultácie a rýchle riešenie problémov, ktoré predstavujú alebo môžu predstavovať zbytočné bariéry trhu medzi stranami v rozsahu a význame tohto oddielu; d) posmeľovanie, podpora a iné umožňovanie spolupráce medzi verejnými a/alebo súkromnými organizáciami strán pre metrológiu, normalizáciu, skúšobníctvo, osvedčovanie, kontrolu a akreditáciu a e) hľadanie všetkých prostriedkov zameraných na zlepšenie prístupu na príslušné trhy strán a podporu fungovania tejto časti. Oddiel 5 Sanitárne a fytosanitárne opatrenia Článok 89 Sanitárne a fytosanitárne opatrenia 1. Cieľom tejto časti je podpora obchodu medzi stranami v oblasti sanitárnej a fytosanitárnej legislatívy pri súčasnom zachovaní verejného zdravia, zdravia flóry a fauny ďalším vykonaním zásad WTO o uplatňovaní sanitárnych a fytosanitárnych opatrení (Dohoda WTO SFS). Ďalším cieľom tohto oddielu je zváženie noriem prospechu zvierat. 2. Ciele tejto časti sa napĺňajú prostredníctvom Dohody o sanitárnych a fytosanitárnych opatreniach vzťahujúcich sa na obchod so zvieratami a zvieracími produktmi, rastlinami, rastlinnými produktmi a inými tovarmi a zabezpečení zvierat, ktorá tvorí prílohu IV. 3. Ako výnimka z článku 193 asociačný výbor pri riešení sanitárnych a fytosanitárnych opatrení pozostáva z predstaviteľov Spoločenstva a Čile, ktorí sú zodpovední za sanitárne a fytosanitárne otázky. Tento výbor sa teda nazýva Spoločný riadiaci výbor pre sanitárne a fytosanitárne otázky. Funkcie tohto výboru sú ustanovené v článku 16 prílohy IV. 4. Pre účely článku 184 sa konzultácie konané na základe článku 16 prílohy IV považujú za konzultácie uvedené v článku 183, ak sa strany nedohodnú inak. Oddiel 6 Vína a liehoviny Článok 90 Vína a liehoviny Dohoda o obchode s vínami a dohoda o obchode s alkoholickými nápojmi a aromatizovanými nápojmi je pripojená ako príloha V a VI. KAPITOLA III VÝNIMKY Článok 91 Doložka všeobecnej výnimky Na základe požiadavky, aby sa takéto opatrenia neuplatňovali spôsobom, ktorý by predstavoval svojvoľnú alebo neodôvodniteľnú diskrimináciu medzi stranami tam, kde prevažujú rovnaké podmienky alebo skryté obmedzenie obchodu medzi stranami, nič v tejto hlave sa nebude vykladať tak, aby bolo prekážkou pre niektorú zo strán prijímať alebo uplatňovať opatrenia, ktoré: a) sú potrebné na ochranu verejnej morálky; b) sú potrebné na ochranu ľudského života alebo zdravia a života živočíchov alebo rastlín; c) sú potrebné na zabezpečenie súladu so zákonmi alebo nariadeniami a ktoré neprotirečia tejto dohode, vrátane súvisiacich s uplatňovaním ciel, ochrany práv duševného vlastníctva a prevencie pred klamlivými praktikami; d) súvisia s dovozom alebo vývozom zlata alebo striebra; e) súvisia s ochranou národného bohatstva umeleckej, historickej alebo archeologickej hodnoty; f) súvisia s ochranou vyčerpateľných prírodných zdrojov, ak sa takéto opatrenia uplatňujú v spojení s obmedzením domácej výroby alebo spotreby alebo g) súvisia s produktmi práce väzňov. Článok 92 Ochranná doložka 1. Pokiaľ tento článok neustanovuje inak, ustanovenia článku XIX GATT 1994 a dohody WTO o ochranných opatreniach sa medzi stranami uplatňujú. Ustanovenia odsekov 2, 3, 4, 5, 7, 8 a 9 tohto článku sa uplatňujú iba vtedy, ak má jedna strana podstatný záujem ako vývozca príslušného výrobku definovaného v článku 10. 2. Každá strana okamžite a v každom prípade najneskôr sedem dní od udalosti poskytne písomným oznámením ad hoc asociačnému výboru všetky príslušné informácie o začatí bezpečnostného vyšetrovania a o konečných zisteniach vyšetrovania. 3. Informácie poskytované na základe odseku 2 obsahujú najmä vysvetlenie domáceho postupu, na základe ktorého bude vyšetrovanie prebiehať, a uvádzajú časový rozvrh vypočutí a iné vhodné príležitosti pre zainteresované strany predstaviť svoje názory na danú otázku. Navyše každá strana vopred písomne oznámi asociačnému výboru všetky príslušné informácie o rozhodnutí uplatniť predbežné ochranné opatrenia. Toto oznámenie musí byť doručené najmenej sedem dní pred uplatnením týchto opatrení. 4. Po oznámení konečných zistení vyšetrovania a pred uplatnením ochranných opatrení na základe ustanovení článku XIX GATT 1994 a dohody WTO o ochranných opatreniach sa strana, ktorá sa rozhodla uplatniť takéto opatrenia, obráti s otázkou na asociačný výbor a požiada o dôkladné preskúmanie situácie za účelom hľadania obojstranne prijateľného riešenia. Na nájdenie takéhoto riešenia a na požiadanie príslušnej strany sa strany zúčastnia predchádzajúcich konzultácií v rámci asociačného výboru. 5. Napriek odseku 4 nič nezabráni strane uplatniť opatrenia na základe ustanovení článku XIX GATT 1994 a dohody WTO o ochranných opatreniach. 6. Pri výbere ochranných opatrení uvedených v tomto článku krajiny uprednostnia tie, ktoré budú najmenej rušiť dosahovanie cieľov tejto dohody. Takéto opatrenia nesiahajú nad rámec nevyhnutný na odstránenie závažného porušenia a zachovávajú úroveň výhody poskytnutej v tejto hlave. 7. Strany potvrdzujú svoje práva a povinnosti podľa odsekov 1 a 2 článku 8 dohody WTO o ochranných opatreniach. 8. Právo na pozastavenie uvedené v článku 8 ods. 2 dohody WTO o ochranných opatreniach sa neuplatní medzi stranami počas prvých 18 mesiacov, keď je ochranné opatrenie účinné, ak bolo ochranné opatrenie prijaté v dôsledku absolútneho zvýšenia dovozu a ak je toto opatrenie v súlade s ustanoveniami dohody WTO o ochranných opatreniach. 9. Ochranné opatrenia sa po svojom uplatnení okamžite oznámia asociačnému výboru a sú raz ročne predmetom konzultácií vo výbore, najmä z hľadiska ich liberalizácie alebo zrušenia. 10. Na účely tohto článku sa má za to, že strana má podstatný záujem, ak patrí medzi päť najväčších dodávateľov dovážaného výrobku počas obdobia posledných troch rokov, meraného z hľadiska absolútneho objemu alebo hodnoty. 11. V prípade, že niektorá zo strán podrobuje postupu dohľadu dovoz výrobkov, ktoré viedli ku vzniku okolností pre uplatňovanie ochranného opatrenia podľa tohto článku, informuje o tom druhú stranu. Článok 93 Doložka o nedostatku 1. Ak súlad s ustanoveniami tejto hlavy vedie: a) ku kritickému nedostatku potravín alebo iných výrobkov podstatných pre vyvážajúcu krajinu alebo k jeho hrozbe alebo b) k nedostatku podstatných množstiev domácich materiálov pre domáci spracovateľský priemysel v obdobiach, kedy sa domáca cena takýchto materiálov drží pod svetovou cenou ako súčasť vládneho plánu stabilizácie, a ak predtým uvedené situácie spôsobujú alebo pravdepodobne spôsobia veľké ťažkosti pre vyvážajúcu stranu, táto strana môže prijať vhodné opatrenia za podmienok a v súlade s postupmi ustanovenými v tomto článku. 2. Pri výbere opatrení sa musia uprednostniť také, ktoré najmenej porušia fungovanie mechanizmov tejto dohody. Tieto opatrenia sa neuplatňujú spôsobom predstavujúcim prostriedok svojvoľnej alebo neodôvodnenej diskriminácie, ak prevažujú rovnaké podmienky, ani skryté obmedzenie obchodu a budú zrušené, ak okolnosti už nie sú dôvodom pre ich udržiavanie. Navyše opatrenia, ktoré môžu byť prijaté na základe odseku 1 písm. b), nesmú pôsobiť tak, aby zvyšovali vývoz alebo ochranu poskytovanú príslušnému domácemu spracovateľskému priemyslu, a neodklonia sa od ustanovení tejto dohody súvisiacich s nediskrimináciou. 3. Pred prijatím opatrení ustanovených v odseku 1 alebo čo najskôr v prípadoch, na ktoré sa vzťahuje odsek 4, strana hodlajúca prijať opatrenia predloží asociačnému výboru všetky relevantné informácie s cieľom hľadania riešenia prijateľného pre strany. Strany sa v rámci asociačného výboru môžu dohodnúť na ľubovoľných prostriedkoch potrebných na ukončenie ťažkostí. Ak sa do 30 dní od postúpenia otázky asociačnému výboru nedosiahne dohoda, vyvážajúca strana môže uplatniť opatrenia o vývoze príslušného výrobku na základe tohto článku. 4. Ak výnimočné a kritické okolnosti vyžadujúce si okamžité kroky znemožňujú predchádzajúce informovanie alebo preskúmanie, strana hodlajúca prijať opatrenia môže okamžite uplatniť preventívne opatrenia potrebné na zvládnutie situácie a okamžite o tom informuje druhú stranu. 5. Všetky opatrenia uplatňované na základe tohto článku sa okamžite oznamujú asociačnému výboru a sú predmetom pravidelných konzultácií s týmto orgánom, najmä s cieľom ustanoviť harmonogram na ich odstránenie hneď, ako to okolnosti dovolia. HLAVA III OBCHOD V OBLASTI SLUŽIEB A ZAKLADANIA PODNIKOV Článok 94 Ciele 1. Strany recipročne liberalizujú obchod v oblasti služieb podľa ustanovení tejto hlavy a v súlade s článkom V GATS. 2. Cieľom kapitoly III je zlepšenie investičného prostredia, a najmä podmienok pre zakladanie podnikov medzi stranami na základe zásady nediskriminácie. KAPITOLA I SLUŽBY Oddiel 1 Všeobecné ustanovenia Článok 95 Predmet 1. Pre účely tejto kapitoly je obchod v oblasti služieb definovaný ako dodávanie služieb prostredníctvom týchto režimov: a) z územia jednej strany na územie druhej strany (režim 1); b) z územia jednej strany spotrebiteľovi služby druhej strany (režim 2); c) poskytovateľom služby jednej strany prostredníctvom komerčnej prítomnosti na území druhej strany (režim 3); d) poskytovateľom služby jednej strany prostredníctvom prítomnosti fyzických osôb na území druhej strany (režim 4). 2. Táto kapitola sa vzťahuje na obchod vo všetkých odvetviach služieb s výnimkou: a) finančných služieb, ktoré sú predmetom kapitoly II; b) audiovizuálnych služieb; c) vnútroštátnej námornej kabotáže a d) služieb leteckej dopravy, vrátane služieb vnútroštátnej a medzinárodnej pravidelnej i nepravidelnej leteckej dopravy a službieb priamo súvisiacich s výkonom dopravných práv okrem: i) opráv lietadiel a údržbárskych služieb, počas ktorých je lietadlo vyňaté z prevádzky; ii) predaja a marketingu leteckých dopravných služieb a iii) služieb počítačových rezervačných systémov CRS. 3. Nič v tejto kapitole sa nesmie vykladať tak, aby ukladalo akúkoľvek povinnosť v súvislosti s vládnym obstarávaním, ktoré je predmetom hlavy IV tejto časti. 4. Ustanovenia tejto kapitoly sa nevzťahujú na dotácie poskytované stranami. Strany preskúmajú vydanie predpisov o dotáciách súvisiacich s obchodovaním v odvetví služieb v kontexte preskúmania tejto kapitoly, ako to ustanovuje článok 100, s cieľom zapracovania všetkých predpisov dohodnutých v článku XV GATS. 5. Tento oddiel sa vzťahuje na medzinárodnú námornú dopravu a telekomunikačné služby podliehajúce ustanoveniami uvedeným v oddieloch 2 a 3. Článok 96 Definície Pre účely tejto kapitoly: a) "opatrenie" znamená akékoľvek opatrenie strany v podobe zákona, nariadenia, pravidla, postupu, rozhodnutia, správneho konania alebo v ľubovoľnej inej podobe; b) "opatrenie prijaté alebo udržiavané stranou" znamená opatrenia prijaté: i) ústrednou vládou, regionálnou alebo miestnou samosprávou a úradmi a ii) mimovládnzmi orgánmi vykonávajúcimi právomoci delegované im ústrednou vládou, regionálnou alebo miestnou samosprávou alebo úradmi; c) "poskytovateľ služieb" znamená ľubovoľnú právnickú alebo fyzickú osobu, ktorá chce poskytovať alebo poskytuje služby; d) "komerčná prítomnosť" znamená ľubovoľný typ podniku alebo profesionálnej organizácie, aj prostredníctvom: i) založenia, akvizície alebo udržiavania právnickej osoby alebo ii) vytvorenie alebo udržiavania pobočky alebo kancelárie zastúpenia na území jednej strany za účelom poskytovania služieb; e) "právnická osoba" znamená ľubovoľnú právnickú osobu riadne ustanovenú alebo inak utvorenú podľa príslušného zákona za účelom zisku alebo iným účelom, v súkromnom vlastníctve alebo vo vlastníctve vlády, vrátane ľubovoľnej korporácie, trustu, partnerstva, spoločného podniku, firmy s jedným vlastníkom alebo združenia; f) "právnická osoba strany" znamená právnickú osobu ustanovenú alebo inak utvorenú na základe práva Spoločenstva, jeho členských štátov alebo Čile. Ak takáto právnická osoba má iba svoje úradné sídlo alebo ústrednú správu na území Spoločenstva alebo Čile, nepovažuje sa za právnickú osobu Spoločenstva alebo čílsku právnickú osobu, ak sa nezapája do podstatných podnikateľských operácií na území Spoločenstva alebo Čile; g) "fyzická osoba" znamená štátneho príslušníka jedného z členských štátov alebo Čile podľa ich príslušnej legislatívy. Článok 97 Prístup na trh 1. Vzhľadom na prístup na trh prostredníctvom režimov dodávok uvedených v článku 95 každá strana si s druhou stranou dohodne zaobchádzanie pre služby a poskytovateľov služieb nemenej výhodné ako je zaobchádzanie ustanovené s lehotami, obmedzeniami a podmienkami dohodnutými a uvedenými v jeho rozvrhu uvedenom v článku 99. 2. V odvetviach, v ktorých sa prijímajú záväzky súvisiace s prístupom na trh, sú opatrenia, ktoré strana nedodržiava alebo neprijme pre svoje regionálne jednotky alebo pre celé teritórium, pokiaľ nie je v rozvrhu uvedené inak, definované ako: a) obmedzenia počtu poskytovateľov služieb tak z hľadiska početných kvót, monopolov, výhradných dodávateľov služieb alebo požiadavky na preskúšanie hospodárskej potreby; b) obmedzenia celkovej hodnoty transakcií v službách alebo aktív v podobe početných kvót alebo požiadavky na preskúšanie hospodárskej potreby; c) obmedzenia celkového počtu prevádzok služieb alebo celkového počtu výstupov služieb vyjadrených ako designované početné jednotky v podobe kvót alebo požiadavky na preskúšanie hospodárskej potreby [6]; d) obmedzenia celkového počtu fyzických osôb, ktoré môžu byť zamestnané v odvetví konkrétnej služby alebo ktoré môže poskytovateľ služby zamestnať a ktoré sú potrebné na dodávanie konkrétnej služby v podobe číselných kvót alebo požiadavky na preskúšanie hospodárskej potreby alebo s ňou priamo súvisia; e) opatrenia, ktoré obmedzujú alebo vyžadujú zvláštne typy právnických osôb alebo spoločných podnikov, prostredníctvom ktorých poskytovateľ služby druhej strany môže poskytovať služby a f) obmedzenia účasti zahraničného kapitálu z hľadiska najvyššieho percentuálneho limitu pre zahraničnú účasť alebo celkovú hodnotu jednotlivých alebo úhrnných zahraničných investícií. Článok 98 Národné zaobchádzanie 1. V odvetviach uvedených v jej rozvrhu a v závislosti od podmienok a kvalifikácií v ňom ustanovených, každá strana poskytne službám a poskytovateľom služieb druhej strany z hľadiska všetkých opatrení ovplyvňujúcich poskytovanie služieb zaobchádzanie nemenej výhodné, než je to, ktoré poskytuje svojim vlastným podobným službám a poskytovateľom služieb [7]. 2. Strana môže splniť požiadavku odseku 1 poskytnutím buď formálne rovnakého zaobchádzania alebo formálne odlišného zaobchádzania službám a poskytovateľom služieb druhej strany od toho, ktorý poskytuje svojim vlastným podobným službám a poskytovateľom služieb. 3. Formálne rovnaké alebo formálne odlišné zaobchádzanie sa považuje za menej výhodné, ak upravuje podmienky hospodárskej súťaže v prospech služieb alebo poskytovateľov služieb jednej strany v porovnaní so službami alebo poskytovateľmi služieb druhej strany. Článok 99 Rozvrh osobitných záväzkov 1. Osobitné záväzky prijaté každou stranou podľa článkov 97 a 98 sú ustanovené v rozvrhu zaradenom v prílohe VII. Vzhľadom na odvetvia, v ktorých sú takéto záväzky prijaté, každý rozvrh uvádza: a) lehoty, obmedzenia a podmienky prístupu na trh; b) podmienky a kvalifikácie národného zaobchádzania; c) záväzky týkajúce sa ďalších povinností uvedených v odseku 3; d) tam, kde je to vhodné, časový rámec vykonania takýchto záväzkov a dátum nadobudnutia platnosti takýchto záväzkov. 2. Opatrenia, ktoré nie sú v súlade s článkom 97 ani 98, sú uvedené v stĺpci k článku 97. V tom prípade sa má za to, že zápis uvádza aj podmienku alebo kvalifikáciu k článku 98. 3. Ak strana prevezme konkrétne záväzky opatrení ovplyvňujúcich obchod v odvetví služieb, ktorý nie je predmetom rozvrhu podľa článkov 97 a 98, sú takéto záväzky uvedené v jej rozvrhu ako ďalšie záväzky. Článok 100 Prehodnocovanie 1. Strany preskúmajú túto kapitolu tri roky po nadobudnutí platnosti tejto dohody za účelom ďalšieho prehlbovania liberalizácie a zníženia alebo odstránenia zostávajúcich obmedzení na základe obojstrannej výhodnosti a zabezpečenia celkovej rovnováhy práv a povinností. 2. Asociačný výbor preskúma pôsobenie tejto kapitoly každé tri roky po prehodnotení vykonanom podľa odseku 1 a príslušné návrhy predloží asociačnej rade. Článok 101 Pohyb fyzických osôb Dva roky po nadobudnutí platnosti tejto dohody strany prehodnotia pravidlá a podmienky týkajúce sa pohybu fyzických osôb (režim 4) s cieľom dosiahnutia ďalšej liberalizácie. Toto prehodnotenie sa môže venovať aj revízii definície fyzickej osoby ustanovenej v článku 96 písm. g). Článok 102 Domáca regulácia 1. V odvetviach, pre ktorých strana prijala záväzky vo svojom rozvrhu, a s cieľom zabezpečiť, aby každé opatrenie súvisiace s požiadavkami a postupmi udeľovania licencií a certifikácie poskytovateľov služieb druhej strany nevytváralo zbytočnú bariéru obchodu, sa táto strana bude snažiť zabezpečiť, aby každé takéto opatrenie: a) bolo založené na objektívnych a transparentných kritériách, ako napríklad právomoc a schopnosť poskytovať danú službu; b) neobmedzovalo obchod viac, než je potrebné na zabezpečenie dosiahnutia legitímneho politického cieľa; c) nepredstavovalo skryté obmedzenie pre poskytovanie niektorej služby. 2. Pravidlá odseku 1 môžu byť prehodnotené v rámci postupu článk